13 августда Россия мудофаа вазири Сергей Шойгунинг Калининграддан Москвага парвози вақтида самолётига НАТОнинг F-18 қирувчи самолёти яқинлашди. Қирувчи вазир самолётини кузатиб борган Су-27 самолётлари томонидан сиқиб чиқарилган. Интернетда F-18’нинг Шойгу самолётига яқинлашиши видеоси тарқалди. Видеони ижтимоий тармоқлар фойдаланувчилари жойлаштиришган. Шойгунинг самолётидан олинган видеода самолёт томон НАТО қирувчиси яқинлашаётганини кўриш мумкин. …\nБуюк Британияда электр энергиясининг катта кўламли узилишлари қайд этилди. Бу ҳақда BBC News хабар бермоқда. Таъкидланишича, электр энергия билан боғлиқ муаммолар мамлакатнинг турли қисмларидаги катта ҳудудларда, хусусан Лондоннинг аксарият қисмида ва мамлакатнинг жануби-шарқида юз бермоқда. Бу ҳолат поезд ва аэропортларнинг ишига таъсир қилди. “Биз бунга National Grid электр тармоғидаги узилишлар …\nШимолий Корея етакчиси Ким Чен Ин Пхеньян томонидан ўтказилган охирги ракета синовларини АҚШ ва Жанубий Кореяга уларнинг қўшма ҳарбий машғулотларига жавобан огоҳлантириш деб атади. Бу ҳақда Корея марказий телеграф агентлиги маълум қилди. Аввалроқ жанубий кореялик ҳарбийлар Шимол 6 август эрта тонгда охирги 2 ҳафта ичида 4-марта кичик масофадаги баллистик ракета …\nВазирлар Маҳкамасининг “Ташқи иқтисодий фаолиятнинг ноҳалол иштирокчилари рўйхатини юритиш тартиби тўғрисидаги низомни тасдиқлаш ҳақида”ги қарори лойиҳаси муҳокама учун эълон қилинди. Ҳужжат билан ташқи иқтисодий фаолиятнинг ноҳалол иштирокчилари рўйхатини юритиш тартиби тўғрисидаги низом тасдиқланиши мумкин. Ўзбекистон Республикаси Президенти ҳузуридаги Лойиҳа бошқаруви миллий агентлиги Ўзбекистон Республикаси Давлат солиқ қўмитаси, Давлат божхона қўмитаси ва …\nШу йилнинг 21 июль куни Ўзбекистон Республикаси Ички ишлар вазирлиги ходимлари томонидан Ислом Каримов номидаги Тошкент Халқаро аэропортида тезкор тадбир ўтказилган. Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабарига кўра, натижада Бухоро шаҳрида яшовчи 51 ёшли Х.Г. исмли аёл ўз ҳисобидан айни дамда Россия Федерациясида бўлган 41 ёшли …\nСтраница 5 из 37« Первая...34567»102030...Последняя »


«Насаф»га нима етишмади? «Пахтакор» ниманинг ҳисобига ғалаба қозонди? » Ўзбекистон янгиликлари – Zamin.uz\n, 17 2021, 11:21\n06 мар, 22:26 1 118 Спорт\nЎзбекистон Суперкубоги учун ўтказилган учрашувда "Пахтакор" "Насаф" устидан 1:0 ҳисобида ғалаба қозонди. Ўйиндаги ягона голга 50-дақиқада Драган Черан муаллифлик қилди. Баҳс якунига қадар дарвозаларга бошқа тўп киритилмади. Шу тариқа, "шерлар" ўз тарихида илк бор Ўзбекистон Суперкубогига эга чиқди. Самарқанддаги финални муҳокама қиламиз.\nТошкент клуби Питер Хюистра бошқарувига ўтгач, тактик жиҳатдан нимадир ўзгаришини кутиш мумкин эди. Амалда ҳеч нарса ўзгармагани Самарқанддаги финалда сезилиб қолди. «Пахтакор» Шота Арвеладзе шакллантирган ўйин моделига содиқ қолди. Битта соф ҳужумчи, унинг ортида плеймейкер ва иккита қанот ярим ҳимоячилари. Эҳтиёткор, бироқ суғурталанган схема. «Насаф» эса, асосий ҳужумларни маълум футболчилар ёрдамида ташкил этишга уринди. Мисол учун, Ойбек Бозоров ва Марко Станоевичнинг бу баҳсдаги вазифаси рақиб жарима майдончаси ичида бўш зоналар яратишдан иборат эди. «Насаф» Бердиев кўрсатмаси асосида тезкорликка урғу берди.\nШунингдек, қанотлардаги футболчилар дриблинг ёрдамида майдон марказига кириб бориши ҳам кўзда тутилган бўлиб, бу рақибнинг ҳимоя тартибини бузиб ташлаши керак эди. «Пахтакор» ҳужумда Эрен Дердийокдан фойдаланишдан ташқари, марказдаги устунликни таъминлаши шарт эди. Сабаби, қаршиликларнинг ҳужуми айнан майдон марказидан старт олишини улар жуда яхши билар эди. Рўзиқул Бердиев эса, «Пахтакор»нинг қанотлар орқали ҳужум уюштиришини инобатга олган ҳолда, асосан, қарши ҳужумларда рақибни доғда қолдиришга ҳаракат қилди.\nЮқорида айтиб ўтганимиздек, «Насаф» аъзолари биринчи таймда нисбатан кучлироқ кўринди. Ойбек Бозоров бир неча бор дриблинг намойиш этди ҳамда вазиятлар яратди. Марко Станоевич эса, икки бор гол киритиш учун қулай имкониятни бой берди. «Пахтакор» биринчи бўлимда прессинг орқали рақибни зарарсизлантиришга уринди, аммо буни уддалашнинг имкони бўлмади. «Аждарлар» қанотларида тўп сурган Норчаев кескинликни оширишга ҳаракат қилди. Ўйиннинг биринчи бўлимида Бердиев танлаган тактика иш бериши мумкин эди, бироқ жамоа имкониятлардан фойдалана олмади.\nИккинчи таймга келиб, жамоалар ўртасидаги фарқ кўзга ташланишни бошлади. Трансфер ойнаси чоғида таркибини Сардор Рашидов, Азиз Турғунбоев сингари ижрочилар билан кучайтирган «Пахтакор» ёшларга суянган «Насаф»дан камроқ хато қилишни бошлади. Бугунги баҳсда «аждарлар» футболчиларининг ўртача ёши 22 да бўлса, «шерлар»да бу кўрсаткич 26 га тенг бўлди. Эътиборлиси шундаки, пойтахтликларни голдан аввалги ва голдан кейинги ўйин услуби батамом икки хил бўлди. Драган Черан киритган тўпдан сўнг, Хюистра бор эътиборини бехато тўп суришга қаратди ва ўз шогирдларидан таваккал қилмасликни талаб қилди. Шу боис, голдан сўнг Сайфиев ва Алижонов ҳужумга деярли қўшилгани йўқ. Бу ҳолат қаршилик футболчиларга ноқулайлик туғдирди.\n«Пахтакор» биринчи бўлимда асосан қанот ҳимоячилари ёрдамида кенг майдон бўйлаб ҳужум қилгани учун «Насаф»да рақиб жарима майдончасида кўпроқ бўш зоналар пайдо бўлиши керак эди. Тошкентликлар устози Хюистра "эконом" режимни ёқишга қарор қилди. Таянч зонасида тўп сурган Собирхўжаевнинг олдига Аброр Исмоилов қайтарилди. Ярим ҳимоячи ўйин давомида асосан ҳужум бошлашга жавобгар эди, бироқ голдан кейин мураббий уни иккинчи таянч ярим ҳимоячисига айлантирди. Оқибатда, марказда Марко Станоевич ёлғизланиб қолди. «Пахтакор» ортиқча агрессивликсиз позицион прессингни бошлаб юборди. Айниқса, ўйиннинг 75 дақиқасидан сўнг бу катта эффект беришни бошлади.\n«Насаф» майдон марказини бой бергач, иккинчи қаватдан узатмалар билан олдинга ўтишга уринди. «Шерлар»нинг баланд бўйли марказий ҳимоячилари бунга имкон бермаслик учун майдон марказига қадар чиқиб келишни бошлади. Оқибатда, «аждарлар» ҳужумга ўтиш учун бўш зона топа олмай қолди. Хюистра эҳтиёткорлик ва биринчи урилган гол эвазига "шахмат доскаси"да бир қадам олдинда бўлди. Агар илк тайм сўнгидаги вазият голга айланганида, иккинчи 45 дақиқаликда Рўзиқул Бердиев ўйин темпини бошқариши мумкин эди. Биринчи гол учрашувда мураббийлар дуэлини ҳал этиб берди.\nМавсум аввалида икки клуб икки хил аҳволда эди. Қаршиликлар футболчилардан қарздор, клуб ёпилиши мумкинлигиги ҳақида хабарлар пайдо бўлишни бошлади. «Пахтакор» ҳам аввалига етакчиларини қўйиб юборди, аммо унинг ўрнини сифатли ижрочилар билан тўлдирди. «Насаф»да эса, кетганлар ўрнини тўлдиришга қодир футболчиларнинг йўқлиги Самарқанддаги баҳсда панд берди. Ислом Кенжабоев, Бобир Абдухолиқов, Шароф Муҳитдиннинг ўрнига ҳеч ким таклиф этилгани йўқ. Бердиев академиядаги ёшларга суянишга мажбур бўлди.\nБу йигитлар финалда акаларидан ўйин ва хоҳиш борасида қолишмади, аммо тажрибасизлик панд берди. Яна бир ўйинга таъсир кўрсатган омил «Насаф»нинг захираси «кичик» эканлиги бўлди. Иккинчи бўлимда захирадан тушган Маннонов, Комилов, Йўлдошев ўйинни бузиб қўймади, аммо кучайтиришни ҳам уддалай олгани йўқ. «Пахтакор»да эса, захирадан тушганлар даражаси баланд эмас эди, аммо улар ўйинни кучайтириш учун эмас, «ўлдириш» учун тушди. Хюистра ўйин темпини бузиш мақсадида барча ўзгаришларни сўнгги 15 дақиқада амалга оширди.\nЭътибор берган бўлсангиз, захирадан тушганлар деярли бирорта эпизодда кўриниш бермади. Питер биринчи голдан усталик билан фойдаланди. Бу баҳс мавсумни илк расмий ўйини бўлгани боис жисмоний имкониятлар 100 фоиз эмаслиги кўзга ташланиб қолди. Биргина Станоевич ва Бозоровнинг чаққонлиги билан натижа эришиш мушкул. Иккинчи таймда Марконинг чарчаб қолгани 65 дақиқадан сўнг шундоққина кўриниб қолди. Афсуски, «аждарлар» захирасида унинг ўрнини тўлдиришга қодир ижрочи йўқлиги панд берди.\nБугунги ўйин тарихда қолади. Бу баҳсни йиллар ўтиб «Пахтакор»нинг ғалабаси билан хотирлашади. Шунга қарамай, ўйинни кўрган мухлислар "Насаф"ни унутмаслиги аниқ. «Аждарлар» жуда оғир аҳволда бўлишига қарамай молиявий анча барқарор бўлган «Пахтакор»га қарши 90 дақиқа интригани сақлаб турди, вазиятлар яратиш бобида «шерлар»дан қолишмади. Ҳакамнинг финал ҳуштагига қадар Тошкент клуби мухлисларини хавотирда ушлаб турди.\nЎзбекистон Суперкубоги. Драган Черан: "Насаф"даги барчасига бош мураббий "айбдор" 06 мар, 19:48\n"Пахтакор" тарихда илк бор Ўзбекистон Суперкубогини қўлга киритди 06 мар, 18:39\n"Пахтакор" финалда 3-бор йирик ҳисобда ғалаба қозонди 27 окт, 21:12\n"Пахтакор" - "Насаф". Ўзбекистон Кубоги ярим финали превьюси 26 сен, 15:00\n«Пахтакор» 95-дақиқада гол уриб, «Насаф» устидан ғалаба қозонди 05 апр, 20:31


Одатда гуллар ва булбуллар шоирни илҳомлантирса¸ тошкентлик ҳаваскор шоирни маҳбуслар қисмати ашъор битишга ундади.\nИнқилоб ҳақсизлик кучайган жойда бошланади...\nҚашқадарё вилояти Чироқчи туманидан қўнғироқ қилган Бахтиёр "Қурултой" дастурида инқилоблар ҳақидаги баҳсга муносабат билдирди.\n- Баҳс бўлдику Ливияда ислом тўғрисида, исломнинг таъсири, роли. Бу Обид қори ҳазратлари мендан хафа бўлмасину мусулмонларни жуда қўпорувчига чиқариб қўяяпти. Баҳсларингизда шундай бўлдида.\nОзодлик: Нимага унақа деб ўйлайсиз?\n- Энди мусулмонлар, ислом ҳамма жойда ўзи ҳаракат кўрсатиб ëки бирор жойларни қўпориб ëки бўлмаса революция қилиши керакми¸ ислом билан шуғулланган ëки эътиқод қилган одам. Мен ўйлайман¸ ислом дегани бу ҳар кимнинг ўзининг хоҳиши, эътиқоди. Биров кўчада одамларга кўрсатиб эътиқод қилади, биров уйида ўтириб юрагидан эътиқод қилади. Биз 70 йил союзни яшаб ўтдик. Чор Россиясининг тарихинику яхши билмаймиз. Шу вақтда намозни уйда яширинча ўқиб ҳам мусулмон бўлиб юрган эдик. Энди очиқ бўлди. Ҳамма намоз ўқиб, кейин шу давлатни ҳам тўнтариб нима қилиши керакмас-да¸ деб ўйлайман. Ислом Ливияда ҳам ҳеч нарса қилмаган. Ўзбекистонга ҳеч нарса қилмаса керак деб ўйлайман. Агар у чиндан ҳам мусулмон бўлса, Ўзбекистонда қўзғолон кўтариши керакмаску мусулмон дегани. Ҳуқуқ поймол бўлгандан кейин одам кўтарилади-да.\nОзодлик: Қаерда намойиш, ҳукуматга қарши тўполонлар бўлаëтган бўлса, у ерда ислом динининг ҳеч қандай алоқаси йўқ. Одамлар ижтимоий-иқтисодий муаммолар туфайли кўчага чиқаяпти¸ деб айтмоқчимисиз?\n- Ҳа. Инсоннинг ҳуқуқи поймол бўлаëтган жойларда қўзғолон бўлаяпти-да. Ўзбекистонда одамлар пишиб етилмаган у даражада. Мен шундай фикрдаман-да. Бизда одамлар ҳали у даражада, фикрлаш доираси ҳам унчалик эмас. Қўзғолон кўтарадиган даражада ҳам эмас.\nОбид қори Назаровнинг шу гапларидан хафа бўлдим-да. Мусулмон бўлиш учун¸ албатта¸ қўзғолончи бўлиши ëки бўлмаса қўзғолончи одам мусулмон бўлиши керак эмас-да. Ҳар қандай эътиқоддаги одамнинг ҳуқуқи поймол бўлса, бир нарса дейишга мажбур бўлгандан кейин дейдию, дейди чироқчилик Бахтиëр.\nТошкентдан қўнғироқ қилган ҳаваскор шоир Одил Аҳмад Ўзбекистон ҳибсхона ва қамоқхоналарида мунтазам тус олган қийноқлар ҳақида Озодлик орқали берилган лавҳаларни эшитиб шундай сарлавҳали шеър ёзгани ва уни бошқаларга ўқиб бериш истаги борлигини билдирди.\n- Мен ўзи ҳаваскорман¸ холос. Шеър ҳам бирор нима таъсирида ëзиларкан-да. Менга учала лавҳада берилган нарсалар қаттиқ таъсир қилди. Айниқса¸ собиқ маҳбус билан бўлган суҳбатда маҳкумларга касалликлар юқтирилаяпти, сонини камайтирмоқчи ва ҳоказо¸ қисқаси ўлимга маҳкум дегандай бир гап қилди. Иккинчиси, инсон қадри йўқ деган гап, ҳалиги канадалик йигит айтган гап, ҳам менга таъсир қилди. Ҳақиқатан бундай қарасангиз ҳаëтга, нимагадир ҳамма нарса қиммату инсон арзонга ўхшайди-да. Одамларга иш йўқ, электр йўқ, ҳалол одамнинг меҳнат қилиб пул топиши қийин. Мана шу нарсаларни кўриб, одамлар билан гаплашиб, қамалган одамларнинг гапини эшитиб, ўзи таъсир қилиб юрган эди. Лекин ҳалиги гапдан кейин шу нарса туғилиб қолдида. Шеър туғилиб қолди. Бу шеърни “Зиндондан мактуб” деб атадим.\nБир йигит эдим ҳамма қатори,\nОта-онамнинг кўзи қароғи,\nСолиҳа қизнинг севимли ëри,\nИкки гўдакнинг падари, бори.\nОллоҳга бир кун келтирдим имон,\nРўза ҳам тутдим, бўлдим намозхон,\nСолиҳ бир фарзанд бўлайин дедим,\nОнам дуосин олайин дедим.\nҲалолга чопдим, ҳаромдан қочиб,\nЭзгуликларга қучоғим очиб,\nЯхшилик қилдим барчага бирдай,\nЎйладим кўпнинг дуосин олай.\nНега қамалдим¸ билмайин қолдим,\nБилганим туҳмату бўҳтонга қолдим,\nОдам қиëфа махлуқ неча кун,\nҚийноққа солди тинмай куну тун.\nУндан қолмади тирноқ ҳам бутун,\nТовон ëрилиб тузланди бугун,\nБундай зулмни кўрмаган инсон,\nГитлер кўрганда қоларди ҳайрон.\nҚийноқ зўридан охири толдим,\nҚилмаган айбни бўйнимга олдим,\nМуштипар онам кўзларида ëш,\nГўдаклар етим, бева қаламқош.\nКундада айбсиз бу бечора бош,\nОллоҳ ўзинг бер қулингга бардош,\nТуҳматдан иборат ҳукм ўқилди,\nҚанча далиллар тўқиб бичилди.\nҚилмаган айбимга тавба сўрдилар,\nТавба қилмасам тутиб урдилар,\nЙўқ айбимга тавба ҳам қилдим,\nИнсон қадрини ўшанда билдим.\nБилдимки ҳукм ҳам, ваъда ҳам ëлғон,\nТавба қилсам ҳам ëтибман ҳамон,\nТуҳматдан қамалган барчага ҳукм,\nИмонлими демак ўлимга маҳкум.\nОллоҳдан сўрайман чиройли сабр,\nЭгрини тўғирлар биргина қабр,\nОллоҳнинг ўзи чиқарсин ҳукм,\nЎзбек кинолари ниҳоятда юзакилашиб кетди...\nРоссиянинг Самара шаҳридан қўнғироқ қилган самарқандлик меҳнат муҳожирларидан бири Шуҳрат ўзбекистонлик кинорежиссёрлар суратга олаётган кинофилмлар мавзуси юзаки ва уларда халқнинг ҳозирги кун муаммолари акс эттирмаяпти, деган фикр билдирди.\n- Ўзбекистонда олинаëтган бир қанча бугунги кинофилмлар бору ҳар хил санъат соҳасида. Мана шулардан мутлақо қониқиш йўқ-да.\nОзодлик: Сўнгги йилларда жуда кўп, юзлаб бўлса керак, филмлар олинаяпти. Аниқ рақамлар йўқ қўлимда. Нимасидан норозисиз?\n- Савияси бир хилда. Фақат янги машина бўлса, бугунги современний ҳаëт бўлса, бўлди бас. Лекин шуларда ëритиб берилмаяпти халқнинг бугунги куни. Фақат шаҳар ҳаëти кўрсатилади ëки бошқа. Тарихий филмлар мутлақо йўқ. Умуман юзакилашиб, саëзлашиб кетаяптида.\nОзодлик: Ўзбек режиссëрлари қанақа филмлар суратга олишини хоҳлардингиз?\n- Мисол учун қарангда¸ бутун бошли Хоразм тарихи бўйича бирор-бир кино йўқ. Амир Темур тарихи бўйича бирорта кино йўқ. Чингизхоннинг филмлари олинаяпти. Мана Қозоғистонда олинди. Қандай қизиқиш билан кутиб олинди. Лекин Амир Темур улардан кучлироқ. Улар тўғрисида бирорта филм йўқ.\nОзодлик: Масалан¸ Амир Темур тўғрисида ëки Хоразм ҳақида ҳукумати томонидан маблағ ажратилиб Ўзбекистон телевидениеси ҳар хил ҳужжатли филмлар ишлаган. Сиз бадиий филмни назарда тутаяпсизми?\n- Бадиий филммас. Мана хусусий кинофилмлар бору. Хусусий кинокомпаниялар борку. Мана шуларнинг ишлаëтган кинофилмлари мутлақо саëз демоқчиман. Умуман маъно йўқ кўпчилигида. Шу даражада кинофилмлар кўпки, савияси паст кинофилмлар, биз бу кинолардан совуган ҳолатда яхши киноларни ҳам томошабин кўрмай қўйган. Демоқчиманки, бу филмлар яхши филмларга ўз таъсирини ўтказмасдан қолмаяпти.\nОзодлик: Бир-иккита мисол келтира оласизми?\n- Тўғрисини айтсам¸ деярли тўхтатганман. Масалан¸ "Суперкелинчак", сўнгги пайтларда олиндику "Фарëд" ва бошқа. Эътибор беринг¸ ҳар бир актëр ëдлагандай гапиради. Битта актëр бир марта машҳур бўлса, қолган филмларга қайта-қайта таклиф қилинаверади. У актëр қўшиқ ҳам айтаверади кинофилмда, бошқа иш ҳам қилаверади. "Парвона"нинг янгича олинган стилини қаранг. Мутлақо умуман бизнинг ҳаëтимизга зид-да. Бу нарсаларнинг мутлақо кераги йўқ.\nОзодлик: "Суперкелинчак" томошабинлар орасида жуда машҳур бўлиб кетдику.\n- Жуда машҳур бўлиб кетди. Лекин бу деган сўз халқнинг орасида шайдоси кўп экан деманг. Мана чиқаяпти бир китоб олди-қочдига ўч. Лекин бутун халқ севиб ўқиди деймиз мана шу китобни. Тиражи кўпайиб кетди деймиз. Лекин бу билан китобхон кўп деманг. Демак ўша китобнинг савиясини тушунмайдиган чаласавод кўп экан деган фикр ҳам чиқариш мумкинку.\nЮлдуз Усмонова биз томонларга ҳам келсин¸\nдейди Санкт-Петербург шаҳридан қўнғироқ қилган Ҳусан. Агар ўзбекистонлик машҳур хонанда Юлдуз Усмонова яқинда Москвада бергани каби Санкт -Петербург шаҳрида ҳам концерт берса, Озодлик орқали эълон қилинглар¸ дейди бу суҳбатдош..\n- Менинг битта илтимосим бор эди. Ўзбек эстарада юлдузлари агарда Санкт Петербург шаҳрида концерт бермоқчи бўлса, шуни Озодлик радиоси орқали эълон қилсангизлар. Юлдуз Усмонованинг концерти менга жуда маъқул келди, ëқди. Мен ўйлайманки, Санкт Петербург шаҳрида ҳам концертларини ўтказса, жуда маъқул бўлар эди. Кўпчилик мухлислар бор бу ерда.\nОзодлик: Агар шунақа концертлар берса, қанча одам келиши мумкин?\n- Санкт Петербургда жуда одам кўп. 2008 ми 2009 йил Оғабек Собиров концерт ўтказганку. Икки кун концерт бўлган. Ўшанда эшитишимча одам жуда кўп бўлган.\nОзодлик: Юлдуз Усмонованинг концертида 5000 кишилик зал тўлган. Санкт -Петербургда концерт берадиган бўлса, катта заллар борми? Бор бўлса, томошабинлар билан тўладими?\n- Менимча, тўлса керак. Мен эшитдим 30 доллардан деб. 30 долларни перевод қилсангиз, 1000 рублдан бўладида. 1000 рубл унча қиммат эмас. Юртимизнинг концертини эшитсак яхшида.\nОзодлик: Санкт -Петербургда ишлаëтган ўзбеклар учун 1000 рублдан билет олиб тушиш қиммат эмасми?\n- Қиммат эмас. Бир марта ҳордиқ чиқариш ҳеч қандай қиммат эмас. Ўзимизники барибир бошқача-да.\nОзодлик: Ўзбекча қўшиқлар, филмлар кўрасизларми? Кўрсанглар, қаердан кўрасизлар?\n- Дискдан кўрамиз.\nОзодлик: Озодликка шунинг учун қўнғироқ қилганмидингиз?\n- Энди асосий гап Юлдуз Усмонованинг концерти бўйича. Концертлар бўлса, ўшаларнинг хабарини айтсангизлар, дейди Санкт -Петербург шаҳридан қўнғироқ қилган Ҳусан.


Мудофаа вазирлигига янги раҳбар тайинланди\n24 август 2019, Тошкент вақти: 09:23\nГенерал-майор Баҳодир Қурбонов Ўзбекистон мудофаа вазири этиб тайинланди. Бу ҳақда Kun.uz хабар қилди.\nАйтилишича, Баҳодир Қурбонов ДХХ раиси лавозимида иш бошлаган Абдусалом Азизов ўрнини эгаллаган.\nБаҳодир Қурбонов 2018 йил февралидан бошлаб Тошкент шаҳри, Тошкент вилояти ва Сирдарё вилояти ҳудудини ўз ичига олган Тошкент ҳарбий округи қўшинларига қўмондонлик қилган.\nУнга қадар, 2015 йил декабридан пойтахт ИИББ раҳбари, Ўзбекистон ички ишлар вазири ўринбосари бўлиб ишлаган.\nЎзбекистон миллий телерадиокомпанияси ҳудудида ёнғин юз берди\nЎзбек ўт ўчирувчилари машғулот пайтида.\nЎзбекистон миллий телерадиокомпанияси худудида 21 август куни соат 01:54 да ёнғин юз берди.\nТошкент шаҳар Ёнғин хавфсизлиги бошқармасининг маълум қилишича: “Шайхонтоҳур тумани, Навоий кўчаси 69-уйда жойлашган “Ўзбекистон миллий телерадиокомпанияси” худудида жойлашган бинонинг ошхонаси, ёрдамчи хоналари ва том қисми 400 кв.м. майдонида ёнган”.\nРасман билдирилишича, ўт ўчирувчилар воқеа жойига соат 02:00да етиб борган. Ёнғин соат 02:45да қуршаб олиниб, соат 03:36да ўчирилган.\nЁнғин жойига 12 та ёнғин ўчириш техникаси жалб қилинган.\nМаълум қилинишича, ёнғин электр симларининг қисқа туташуви оқибатида юз бергани тахмин қилинмоқда.\n“Юз берган ҳодиса натижасида инсонларни ҳалок бўлиш ва тан жароҳати олиш ҳолатлари қайд этилмади”, дейилади хабарда.\nМолия вазирлиги АҚШнинг бюджет шаффоф эмаслиги тўғрисидаги танқидига жавоб қайтарди\nМолия вазирлигининг 19 август учун ҳисоботи. Молия вазирлиги сайтидан олинди.\nМолия вазирлиги ҳар ойда вазирликлар ва идораларга ажратилган бюджет маблағлари ва турли соҳага ажратилган маблағлар тўғрисидаги ҳисоботларни ўз расмий саҳифаларида эълон қилади. Бу ҳақда Молия вазирлиги 20 август куни маълум қилди.\nВазирликнинг билдиришича, шунингдек, дам олиш кунларидан ташқари ҳар куни давлат бюджетининг даромад ва харажатлари ҳамда давлат харидлари тизимида тузилган шартномалар тўғрисидаги маълумотлар бериб борилади.\nOpenbudget.uz электрон портали орқали эса давлат бюджетининг ижроси, унинг параметрлари, таркибий қисмлари ва прогноз кўрсаткичлари тўғрисида батафсил маълумотлар тақдим этилади.\nВазирликнинг бу баёноти АҚШ Давлат департаменти Ўзбекистонни шаффофликни таъминлай олмаётган давлатлар рўйхатига киритгани ортидан эълон қилинди.\nДавлат департаментининг 15 август куни дунё давлатларидаги шаффофликка бағишланган навбатдаги йиллик ҳисоботини жамоатчиликка тақдим этганда. Унда Ўзбекистондан ташқари мазкур рўйхатга яна 67 давлат киритилган.\nҲисоботда АҚШ Ўзбекистонга бюджетда режалаштирилган харажатлар ҳамда даромадлар ҳақида батафсил маълумотларни, табиий ресурслардан олинган даромадлар ва ҳукуматнинг бюджетдан ташқари ҳисоблари тўғрисидаги маълумотларни аҳолига ошкор этишни тавсия қилган эди.\nБухорода аварияга учраган тожикистонликлардан бирининг аҳволи ўта оғир экани айтилмоқда\nБухорода аварияга учраган тожикистонликлардан бирининг аҳволи ўта оғир, у кома ҳолатида ётибди. Бу ҳақда 20 август куни Бухоро вилоят соғлиқни сақлаш бошқармасига таянган ҳолда “Бухоро ёшлари” газетаси маълум қилди.\nАввалроқ Фавқулодда вазиятлар вазирлиги 19 август куни Бухоро вилояти Жондор туманида А-380 йўлида Mercedes-Benz Sprinter микроавтобуси аварияга учраганини маълум қилган эди.\nМосквадан Душанбега Бухоро орқали кетаётган микроавтобус Тожикистон фуқаросига тегишли бўлган.\n"Микроавтобус ғилдирак ёрилиши натижасида ағдарилиб кетган. Натижада тўққиз йўловчи жароҳатланган. Уч киши шифохонага ётқизилди. Қолган олти кишини шифохонага ётқизишга ҳожат бўлмади. Уларга ҳодиса жойида тиббий ёрдам кўрсатилди. Бошқа йўловчилар Газлидаги меҳмонхонага жойлаштирилди”, деб билдирган вазирлик.\nМаҳаллий матбуотнинг ёзишича, микроавтобусда Россиядан Тожикистонга қайтаётган 18 нафар меҳнат муҳожири бўлган. Улардан 8 нафари енгил ва 1 нафари ўта оғир жароҳат олган.\nЎзбекистон июль ойида аввалги беш ойдагидан кўпроқ олтин сотди. Давлат статистика қўмитасининг билдиришича, 2019 йилнинг январидан май ойигача хорижга 1 миллиард 200 миллион долларлик олтин сотилган эди. Июль ойида эса сотилган олтин миқдори 1 миллиард 400 миллион доллар бўлди.\nҚиёслаш учун айтиш лозимки, 2018 йилнинг январидан июль ойигача хорижга 1,5 миллиард долларлик олтин экспорт қилинган эди.\nАввалроқ Ўзбекистон 2019 йилда 80 тонна олтин сотишни режалаштираётгани хабар қилинган эди. Бу эса 2018 йилга нисбатан 10 тоннага кўпроқдир.\nЎзбекистон маҳсулотларини энг кўп сотиб олаётган давлат Хитой бўлиб қолмоқда\nЎзбекистондан товар ва хизматларни экспорт қилувчи асосий давлат Хитой бўлиб қолмоқда. Бу ҳақда Давлат статистика қўмитаси ҳисоботида маълум қилинди.\nБилдирилишича, Ўзбекистондан экспорт қилинаётган товарларнинг 16 фоизини Хитой сотиб олади. Россияга 13 фоиз, Қозоғистонга 8 фоиз, Туркияга 6 фоиз, Қирғизистонга 4 фоиз, Афғонистонга 3 фоиз ва Тожикистонга 1,6 фоиз маҳсулот экспорт қилинади.\nЎтган йили маҳсулотлар 144 давлатга экспорт қилинган бўлса, жорий йилда уларнинг сони 151тага етди.\nҲисоботда таъкидланишича, 2019 йилнинг январидан июлигача 10 миллиард 800 миллион долларлик маҳсулот экспорт қилинган. Бу эса 2018 йилнинг шу даврига нисбатан 44, 5 фоизга кўпдир.\nМарказий банк раиси Мамаризо Нурмуродов.\n20 август куни Ўзбекистон Марказий банки валюта биржасидаги савдоларда сўм алмашув курсининг 2,76%га пасайиши муносабати билан бораëтган жараëнларга изоҳ берди.\nБанк расмий сайтида эълон қилинган ахборотда сўмнинг қадрсизланиши кўпчиликни ташвишга солаëтгани эътироф этилган¸ айни пайтда¸ Марказий банкнинг валюта бозоридаги сўнгги қадами объектив иқтисодий зарурият маҳсули экани таъкидланган.\nМарказий банк биржа савдоларида валюта курсининг эркин, талаб ва таклифдан келиб чиққан ҳолда шаклланишига имкон берувчи механизмга ўтишини эълон қилгани ортидан¸ ўзбек сўмининг қадри пасая бошлади.\n20 август куни бир АҚШ долларининг Марказий банк томонидан белгиланган расмий курси 323 сўмга қимматлади ва 9384 сўмни ташкил этди.\nАлмашув курси ўзгаришининг ички нархларга таъсири¸ инфляциянинг кучайишига ҳам муносабат билдирган Марказий банк¸ ўз баëнотида¸ инфляцияни тўхтатишнинг “энг тўғри йўли иқтисодиётда рақобат ва инвестицион эркинликни ошириш” эканини таъкидлаган.


Шанба куни ДСҚ 2020 йил декабрь учун ЭҲФни тақдим этишнинг сўнгги муддатини яна кўчирди. Бу гал муддатлар 20 январга қадар узайтирилди. Солиқ маслаҳатчиси Гулнора ЭРГАШЕВАнинг фикрича, аниқ ҳисобот даври учун ҳисобварақ-фактураларни тақдим этиш муддатларини қатъий техник чеклаш амалиётидан воз кечиш зарур. Buxgalter.uz илтимосига биноан эксперт ўз позициясини тушунтирди:\n– Мана уч ойдан буён ДСҚ ЭҲФни тақдим этиш муддатларини, 14.08.2020 йилдаги 489-сон ВМҚга 2-иловада назарда тутилгани каби, 10 сана билан техник чеклашга уриниб келмоқда. Бироқ ҳар ойда кўп сонли бухгалтерларнинг илтимосига биноан ушбу муддатларни узайтириш тўғрисида қарор қабул қилинмоқда. Декабрь эса умуман кўчиришлар бўйича рекорд қўйди: дастлаб сўнгги санани 16 январга қадар кечиктиришди, энди эса умуман 20 январга қадар. Бу бухгалтерлар турли сабабларга кўра белгиланган муддатда улгура олишмаётганлиги туфайли рўй бермоқда.\nБухгалтерия тақдим этиши керак бўлган катта ҳажмдаги ҳисобварақ-фактуралар муаммоси сурункали тус оладиганга ўхшайди. У аввало коммунал хизмат кўрсатиш соҳаси корхоналари, давлат муассасалари ва кўп мижозларга эга корхоналарга дахл қилади.\nТўғри, агар барча маълумотлар қўл остингизда бўлса, ҳисобварақ-фактурани 2-3 дақиқада тақдим этса бўлади. Бироқ, тасаввур қилинг, сиз уларни тақдим этишингиз лозим бўлганлар минглаб бўлса... Айнан катта ҳажмдаги ҳисобварақ-фактуралар - биз уларни доим кечиктириб ЭҲФ тақдим этилгани учун койийдиган коммуналчиларнинг асосий муаммоларидан биридир.\nХодимлар штатини ошириш ҳар доим ҳам мақсадга мувофиқ ва имкониятга эга эмас. Баъзи корхоналар шунчаки бунинг учун ресурсларга эга эмас, акс ҳолда шундоқ ҳам юқори бўлган хизматлар (товарлар) нархини оширишга тўғри келади.\nВазиятни my.soliq.uz порталида рўй берадиган доимий техник муаммолар ҳам оғирлаштиради. Катта юкламалар даврида у ишламай қолади, баъзан эса умуман профилактик ишлар учун ёпилади.\nАгар ЭҲФни тақдим этиш даври талай дам олиш ва байрам кунларига тўғри келса, яхши вазият юзага келмайди. Кўп сонли ЭҲФда бу уларни ўз муддатида тақдим этиш имкониятини жиддий камайтиради.\nЯнгиликлар, уларга ҳам солиқ тўловчиларнинг, ҳам солиқ органларининг тайёр эмаслиги ишни секинлаштиради. Жумладан, масалан, икки ойдан буён МХИК кодлари тизими жорий этилмоқда. Бу ойда вақтинча ўнта белгили кодларни бериш имконияти бўлмади, фақат классификатор таклиф этган доимий бешта белгили кодлардан танлаш зарур бўлди. Бироқ, ахир ҳануз классификатор кўплаб товарлар ва хизматлар турлари бўйича кодларни сақламайди.\nМасъул давлат органи томонидан амалга оширилиши лозим бўлган бешта белгили кодларни ўнта белгили кодларга айлантириш бўйича иш, шубҳасиз, катта камчиликлар билан амалга оширилган.\nМисол учун, декабрда мен солиқ маслаҳати хизматларини кўрсатаётган мижозларга ҳисобварақ-фактураларни тақдим этиш учун вақтинча код олдим. Бу ойда классификаторда мавжуд бўлганидан танлашга тўғри келди - “консалтинг”. Менинг фикримча, ушбу тушунча солиқ маслаҳати хизматларининг моҳиятини тўлиқ ҳажмда акс эттирмайди. Мен классификаторда мен учун кўпроқ тўғри келадиган ҳеч нарса мавжуд эмаслигига ишонч ҳосил қилишим учун кўп вақт сарфладим. Фақат - консалтинг. Товарлар ва хизматларнинг бир нечта турига эга бўлган бухгалтерларга фақат ҳамдардлик билдириш мумкин.\nБошқа муаммо қоплаш учун ҳисобварақ-фактуралар билан боғлиқ - улар нимагадир бу ойда олиб ташланганлар жилдига тушди.\n“Харажатларни қоплаш” тури билан ЭҲФ учун қуйидаги МХИКларга йўл қўйилади: 02705, 02716, 70001, 70002, 70003, 70004, 70005, 70006, 70099, 70410, 09901, 70002999. Бу эса - коммунал хизматлар учун кодлар, улар кўпларга тўғри келмайди. Транспорт-экспедиторлик компанияларида ҳам муаммо мавжуд: классификаторда юкларни т/й транспортида ташиш учун код мавжуд эмас, фақат йўловчиларни ташиш учун код мавжуд.\nБизда навбатда - товарни маркировка қилиш, у ерда бошқа янгиликлар ҳам етиб келади.\nҲозирча яқин вақтда вазият ўзгаради деб мулоҳаза қилишга ҳеч қандай асос йўқ ва муддатларни узайтириш тўғрисида янги қарорлар қабул қилишга тўғри келади. Нима учун асабий ҳолатни пайдо қилиш даркор?\nФикримча, ваколатли давлат органлари бухгалтерларни белгиланган муддатларга риоя қилишга рағбатлантирадиган бошқа - анча самарали - тизимни ўйлаб кўришлари зарур. Эҳтимол ҳатто - белгиланган муддатларни қайта кўриб чиқиш зарурдир.\nҲисобот даври учун ЭҲФ тақдим этишнинг техник имкониятини ёпиш - бу бухгалтерия ҳисобида талай муаммоларга олиб келадиган жуда кескин чорадир. Ва - ҚҚС бўйича солиқ ҳисоботида хатоларни тузатишнинг имконсизлигига ҳам олиб келади.\nЭҲФ тақдим этиш муддатини ўтказиб юборганлик учун жарималар жорий этиш вариантини кўриб чиқишни таклиф қиламан, бироқ - олдинги давр учун ҳисобварақ-фактурани тақдим этиш имкониятини сақлаган ҳолда.\nҲисобварақ-фактура муддатида тақдим этилмаганда нима қилиш керак\nАвтотасдиқланган ҳисобварақ-фактурани қандай фарқлаш мумкин\nВоситачи электрон ҳисобварақ-фактурани қандай тўлдириши лозим?


ҲАЙСА – rahma.uz\nГлавная / Продукты / ҲАЙСА\nКатегория: Продукты Метка: shirinlik Product ID: 3856\nРасулуллоҳ соллаллоҳу алайҳи ва саллам билан Зайнаб бинти Жаҳш ибн Риоб Асадия розияллоҳу анҳонинг тўйлари ҳижрийнинг бешинчи йилида бўлиб ўтган эди. Унда улар 35 ёшда эдилар. Шу муносабат билан катта зиёфат уюштирилади. Шу куни Анас бин Маликнинг оналари Умму Сулейм розияллоҳу анҳо ёғ билан аралаштирилган тиббий ҳурмолардан алоҳида таом тайёрладилар. “Хайса” деб номланган ушбу таомни Анас ибн Малик разияллоҳу анҳунинг ўзлари Расулуллоҳ соллаллоҳу алайҳи ва салламга олиб кетдилар. Аммо бу зиёфатдаги ширинлик шунчалик кам эдики, у базўр икки кишига етар эди, холос. Аммо Аллоҳ хоҳлагудек бўлса, бутун қўшинга ҳам етади.\nАнас разияллоҳу анҳу кейинчалик шуни сўзлаб берган эдилар: «Меҳмонлар қанчалар кўп еганлари сари овқат шунчага кўпайиб борар, худди кимдир уни пастдан тўлдириб тургандек туюлар эди. Таклиф қилинганларнинг ҳар бири тўйгунча еди, аммо мен олиб келган егулигим қанча бўлса, худди шунчалигича қолаётганини кўриб турган эдим». Шунда Расулуллоҳ соллаллоҳу алайҳи ва саллам дедилар: «О, Анас! Таомни дастурхондан ол».\nИнсон организмининг нозик тўқималарига, шу жумладан репродуктив тизим, ақл-идрок, ҳис қилишга жуда фойдали таъсир ўтказади. Бундан ташқари, ушбу озиқ-овқат маҳсулоти инсонни эркин радикалларнинг зарарли таъсиридан кучли ҳимоялаш воситаси ҳисобланади. “Baluza” ширинлигини кундалик овқатланиш рационига қўшар экансиз, сиз юмшатишни анча енгиллаштирасиз ва унинг натижасида организмдаги токсин ва шлаклардан фориғ бўлишга эришасиз. Ушбу ширинликнинг ноёб ёшартирувчи ва қувватни оширувчи ҳусусиятлари марказий асаб тизимига таъсир ўтказиб, инсоннинг хотирасини яхшилайди ва фикрлаш қобилиятини оширади. Юрак ва ичак касалликлари, руҳий тушкунлик пайтида самадорлиги юқори бўлади. “Baluza” ширинлиги ўзида шунга ўхшаш кўплаб ажойиботлар ва сирларни сақлайдики, улар охиригача замонавий фанга маълум бўлмай келмоқда.\nТаркиби: буғдой уни, пшеничная мука, эритилган ёғ, асал, кунжут.


КОРРУПЦИЯГА ҚАРШИ МАХСУС ТELEGRAM-БОТЛАР ИШГА ТУШДИ – Jurnalist\nКОРРУПЦИЯГА ҚАРШИ МАХСУС ТELEGRAM-БОТЛАР ИШГА ТУШДИ\ntemur2021-07-10T17:37:47+05:0010 Iyul, 2021|Анонслар, Умумий янгиликлар, Янгиликлар|\nУнутманг, ернинг ҳар бир қаричи сизу бизнинг, халқимизнинг мулкидир!\nҚишлоқ хўжалиги ерларидан бошқа мақсадларда фойдаланиш, ўзбошимчалик билан эгаллаб олиш, ноқонуний қурилишларни амалга ошириш ҳолатлари кескин ошиб бормоқда. Маълумотларга кўра, республика бўйича жами 49 минг 334 та ҳолатда 11 минг 269 гектар ер майдони ўзбошимчалик билан эгаллаб олинган. Шундан ноқонуний ўзбошимчалик билан эгаллаб олиш ҳолатлари 25 минг 862 тани ташкил этиб, 7 минг 401 гектари бартараф этилган.\nБиргина жорий йилнинг биринчи чорагида Андижон вилоятида 133 та ҳолатда 44,7 гектар ер майдони ҳужжатларсиз, ўзбошимчалик билан эгаллаб олинганлиги аниқланди. Ўзбошимчалик билан эгаллаб олинган майдонларнинг 20,8 гектари экин ерлар, 3,1 гектари кўп йиллик дарахтзорлар, 0,04 гектари яйловзор, 21 гектари эса бошқа ерларни ташкил этган. Жиззах вилоятида эса ноқонуний фойдаланилаётган 73,5 гектар ер майдонининг 42,5 гектари қишлоқ хўжалиги ерларини ташкил этмоқда.\nКўриниб турибдики, қишлоқ хўжалиги ерларидан ноқонуний фойдаланиш, коррупция ҳолатлари хавотирли рақамларда авж олмоқда. Албатта, бу муаммони бартараф этиш масаласи давлат сиёсатининг устувор йўналишларидан бирига айланди. Махсус фармон ва қарорлар қабул қилиниб, тегишли чоралар ҳам кўрилмоқда. Бу борада Қишлоқ хўжалиги вазирлиги ҳам қишлоқ хўжалиги соҳасида коррупцияга қарши курашга янада жиддий киришди. Жорий йилнинг июнь ойида қишлоқ хўжалиги вазири буйруғи билан махсус @UzаgroAnticorruptionbot телеграм-боти ишга туширилди.\n– Телеграм-бот ёрдамида ҳар бир ижтимоий масъулиятли фуқаро ноқонуний хатти-ҳаракатлар тўғрисида маълумот бериши мумкин: Қишлоқ хўжалиги вазирлиги марка зий аппаратида, 13 вилоят бошқармаларида, 163 та туман бўлимлари ва вазирликнинг қуйи ташкилотларидаги коррупцион ҳуқуқбузарликлар ҳақида маълум қилиш имкони яратилган ва буларнинг барчаси телеграмботнинг ўзида акс эттирилган, – дейди Қишлоқ хўжалиги вазирлигида коррупцияга қарши чораларини тизимли равишда жорий этишга масъул шахс Улуғбек Абдуғаниев. – Аризачи керакли бўлинмани танлаганидан сўнг қўшимча файлларни илова қилиб, хабарни юборади. Шунингдек, телеграм-ботда ҳуқуқбузарликларнинг асосий йўналишлари ҳам келтирилган. Масалан, қишлоқ хўжалиги ерлари ва экинларини мониторинг қилиш, экинларни жойлаштириш, қишлоқ хўжалиги ерларидан мақсадли фойдаланиш, давлат харидлари соҳасидаги ҳуқуқбузарликлар, молиявий-хўжалик фаолияти, кадрлар сиёсати, жисмоний шахслар мурожаати ва бошқалар шулар жумласидандир.\nУмуман олганда, фуқаролар ноқонуний ҳаракатлар ҳақида тўғридан-тўғри маълумот беришлари ёки қишлоқ хўжалиги соҳасидаги мавжуд муаммоларни бартараф этиш бўйича ўз таклифларини киритишлари, ё бўлмаса, коррупция билан тўғридан-тўғри дуч келиш ҳолатлари бўйича ўз фикрларини билдиришлари мумкин.\nХўш, бот қандай ишлайди? Мазкур телеграм-бот фойдаланувчилар сўрови борасида ҳам кўплаб функцияларни ўзида мужассам қилган – ҳудуд, тизим ташкилоти, мурожаат соҳа си кабиларни танлаш имконини тақдим этади. Ҳар бир мурожаат устида ишлашга дарҳол киришилади ва махсус мутахассисга кўриб чиқиш ва ечимини топиш учун юборилади.\nМурожаатлар эътиборсиз қолмайдими? Агар фуқароларнинг ёзма мурожаатига жавоб бериш муддати 15 кун ичида деб белгиланган бўлса, ушбу бот бюрократик тўсиқларни бартараф этиш ва олинган мурожаатнинг кўриб чиқиш учун қабул қилишни унинг туридан келиб чиққан ҳолда 3 кундан кўп бўлмаган муддатгача қисқартиришга имкон беради. Яъни телеграм-бот жараённи тезлаштиради. Шу тариқа ахборот телеграм-бот орқали тўғридан-тўғри вазирликнинг ички аудит бошқармаси ва комплаенс-назоратга келиб тушади.\nХодимлар фаолияти қанчалик самарали? Коррупцияга қарши телеграм-бот тизимига жалб қилинган ходимларнинг фаолиятини баҳолаш учун КPI ишлаб чиқилган. Бот тизими ходимларининг фаолияти текширувлар сонига қараб эмас, балки самарали ҳал қилинаётган муаммолар бўйича баҳоланади. Қабул қилинган барча мурожаатлар кейинги таҳлил ва статистикани таъминлаш учун архивлаб борилади.\nБот орқали мурожаатларга жавоб беришни тезлаштириш учун жойларда соҳа мутахассислари фаолият юритиши тизим орқали кўзда тутилган. Мамлакатимизнинг барча ҳудудлари бўйлаб вазирлик аудиторлари бириктирилган бўлиб, улар ўзларига бириктирилган ҳудудни бевосита назорат қилиб боришади. Масалан, агар мурожаат мамлакатнинг бирор ҳудудидан келиб тушган бўлса, тегишли масъул шахс бир ёки икки сутка давомида мурожаат тафсилотларини ўрганиш учун жойнинг ўзига боради. Биринчи навбатда, бу масалани мақсадли ўрганиш ва жавоб қайтариш муддатини қисқартиришга имкон беради.\nТелеграм-бот, шунингдек қўшимча маълумот сифатида медиа график файлларини мурожаатга илова қилиш имкониятини беради. Шунингдек, телеграм-бот орқали мурожаатлар вазирликнинг расмий сайтида очиқ эълон қилиш бўйича ишлар олиб борилмоқда. Токи ҳар бир манфаатдор киши ўзини қизиқтирган кўплаб саволларга жавоб топа олсин.\nБу борада Бош прокуратура томонидан ҳам самарали жамоатчилик назоратини ташкил этиш мақсадида «YER NAZORATI» махсус телеграмбот дастури ишга туширилди. Ушбу (@YerNazoratBot) телеграм-бот орқали фуқароларимизда ўз ҳудудидаги ер майдонларидан фойдаланиш жараёнида йўл қўйилаётган қонун бузилиши ва бошқа ҳолатлар юзасидан тезкор маълумот бериш имконияти пайдо бўлмоқда. Унутманг, ернинг ҳар бир қаричи – сизу бизнинг, халқимизнинг мулкидир! Шундай экан, ўз уйи, маҳалласига бефарқ бўлмаган, азиз ватандошлар, жамоатчилик назоратида фаол иштирок этинг!\nМанба: «Mahalla» газетаси 27-сон


Автор: Alisher Qultayev на 9:39 Комментариев нет:\nСалкам ўттиз “ёш”ни қаршилаб қолган интернет тизими бугунги кунга келиб бутун дунё аҳлини ўз “ўргимчак тўри” домига тортиб олиб бўлди десак муболаг’а бўлмайди. Бир сўз билан айтганда интернет тармоғи инсонларнинг энг яқин ҳамроҳига, таъбир жоиз бўлса чексиз имкониятлар манбаига айланиб улгурди.\nҚуйида “беминнат ахборот манбаи” бўлмиш ушбу тизимнинг айрим салбий ва ижобий жиҳатларига тўхталиб ўтсак. Зеро ҳавола этилажак маълумотлар интернет “истеъмолчилари” учун фойдадан холи бўлмаслиги шубҳасиз.\nИНТEРНEТ – ИМКОНИЙАТЛАРНИНГ ЧEКИ ЙЎҚ, БИРОҚ…\nБугунги глобаллашув асрида ахборотга бўлган талаб ҳар қачонгидан кўра, кучайиб бормоқда. Шундай экан, холис ва ҳаққоний ахборотларни тарқатиш, омманинг бу маҳсулотга бўлган эҳтиёжини қондириш ҳар қачонгидан кўра бугунги кунда долзарб аҳамият касб этади. Маълумки, демократик жамиятда оммавий ахборот воситалари, теле-радио каналлар одамларни холис ва ҳаққоний ахборот етказадиган, гуманистик қарашлар, илғор ғояларни ифода қиладиган эркин минбар сифатида эътибор бериладиган воситадир. Аслида ҳам шундай. Бугун жаҳон миқёсида бўлаётган оламшумул ўзгаришлар, иқтисодий тараққиёт, илм-фандаги инсон ақлини лол қолдирадиган янгиликлару ихтиролар барча-барчаси оммавий ахборот воситалари орқали маълум бўлмоқда. Демак, ОАВ, матбуот яхшиликка, эзгуликка хизмат қилмоқда хусусан интернет тармоғи ҳам.\nҲозирги вақтга келиб интернет орқали янги адабиётлар тўғрисида маълумот олиш, мусиқа эшитиш, турли соҳалардаги расмларни кўздан кечириш, видео роликлар томоша қилиш, кундалик газета ўқиб бориш, об-ҳаво тўғисида маълумот олиш, компютер ўйинлари ўйнаш, яқин кишилар билан суҳбатлар уюштириш, янги иш жой топиш, магазиндан харид қилиш, масофадан туриб ўқитиш технологиясини амалга ошириш ва, ҳатто, кенг кўламдаги бизнес ишларини амалга ошириш мумкин.\nАммо, халқимизда гуруч курмаксиз бўлмайди, деган нақл бор. Шу маънода бугунги кунда интернет тармоғида салбий иллатлар ҳам талайгина. Мисол учун, портловчи моддаларни ясаш йўриқномалари, осонликча ўзига қасд қилиш йўллари, антисемитизм ва ҳатто ҳар хил миллатларни ва динларни қораловчи сайтлар мавжуддир. Демоқчимизки, айниқса ёшларнинг, жумладан ўсмир ёшдагиларнинг “ўргимчак тўри”дан қандай ва қай мақсадда фойдаланаётганларини мунтазам кузатиб бориш лозим. Аск ҳолда ундаги баъзи маълумотлардан руҳий таъсирланиш салбий натижаларга олиб келиши мумкин. Тажрибадан маълумки, энди вояга етаётган ўсмирларда фақат ўз ҳиссиётларини биринчи ўринга қўйиш ҳоллари кузатилади. Бу ҳолатдаги ёшлар учун ҳам энг қулай жой виртуал тизим бўлиши мумкин. Яъни, бу давр улар учун таъсирланиш эҳтимоли энг юқори бўлган вақтдир ва айтиш керакки, баъзибир сайтлар уларнинг руҳияти учун жуда хавфли. Интернетдан фойдаланувчиларнинг 1/3 қисмини 24 ёшгача бўлган ёшлар ташкил этади. Бу эса, ёшларга мурожаат ва таъсир учун интернет энг қулай восита, деган хулосага олиб келади.\nАйни вақтда бутун дунёни ташвишга солаётган яна бир салбий иллат, бу интернетдаги порнографик сайтланинг ёшлар онгига кўрсатаётган таъсиридир. Диний ташкилотлар интернет тизимини ушбу жиҳати туфайли унчалик ҳам қўллаб-қувватламайдилар. Исломий давлатларда эса порнографик сайтларга ташуриф буюриш қонунан таъқиқланган. Статистик маълумотларга кўра порнографик сайтлар фойдаланувчилар томонидан энг кўп ташриф буюриладиган сайтлардир. Бунга сабаб, бундай беҳаё маҳсулотларнинг ананавий усул билан тарқатилишининг таъқиқланиши ва виртуал усулда олишнинг эркинлигидадир. Албатта, бундай сайтлар ёшларимиз онгига салбий таъсир етказмай қолмайди.\nДемак, ҳозирда интернет тизими мукаммал экан, ундан фойдаланишни тартибга солиш мақсадга мувофиқдир. Виртуал тизим айни вақтда эзгу мақсадларга хизмат қилиши даркор, яъни, ёшлар учун у фақат билим ва холис ахборотлар манбаи бўлиши зарур.\nСобиқ иттифоқ даврида четдан кириб келаётган ахборот оқими қаттиқ назорат қилинган. Мустақилликка эришганимиздан сўнг, ахборот оқимига кенг йўл очилди. Табиийки, ҳали ахборотга "оч бўлган" аҳоли кириб келаётган ахборотни сараламай туриб, "истеъмол" қила бошлайди. Улар ҳали яхши ва ёмон, керакли ва кераксиз ахборотнинг фарқига бормасдилар, бир сўз билан айтганда, аҳолида холис ахборот оқимидан нохолисини ажратиб олиш учун идрок шаклланиб улгурмаган эди. Шунинг асорати ҳозирги кунда, айниқса, сезилмоқда. Бу баъзи ёшларимизда интернет сайтларидаги ҳар қандай ахборотни мутлоқ ҳақиқат сифатида қабул қилинишини келтириб чиқармоқда.\nМақолага чуқурроқ ёндашиш мақсадида аҳолининг интернетдан нисбатан кўп фойдаланадиган қатлами – талабалар ўртасида “интернетдаги маълумотларга қанчалик ишонасиз?” мавзусида сўровнома ўтказилди. Сўровнома натижаларига кўра қатнашчиларнинг 21 фоизи умуман интернетдан маълумотлар олмаслигини, 1 фоизи интернетдаги маълумотларга умуман ишонмаслигини, 30 фоизи интернет маълумотларига тўла қонли ишонишини ва 48 фоизи қисман ишонишини билдирди. ХХИ аср ахборот асри, деб бот-бот такидланиб турилган бир вақтда интернет муштарийларининг энг кўп қисми яъни, 48 фоизи интернет маълумотларига қисман ишонишини билдириши қайсидир маънода фожеадир. Нима сабабдан ахборот ва коммуникатсион технологияларга ҳукуматимиз томонидан катта эътибор берилаётган бир вақтда ҳар 100 та одамдан 48 таси интернет маълумотларига қисмангина ишониши керак? Нега мутлақо ишонмасликлари керак? Бунга асосий сабаблар нима? Қуйида шу каби бир қанча саволларга келтирган маълумотларимиз асосида ечим топишга ҳаракат қилиб кўрамиз.\nGOOGLE: МАЪНА СEНГА ОЛАМ-ОЛАМ МАЪЛУМОТ, ЭТАГИНГГА СИҚҚАНИЧА ОЛ…\nАҚШлик дастурчилар Лерри Пейдж ва Сергей Бринлар 1998 йилнинг 7-январида илк маротаба Калифорниядаги офис эшикларини очишди. Улар интернетдаги қидирув тизимларининг “лидер”и ва бугунги кунда интернет бозорининг 70 фоизини эгаллаб турган “Гоогле”га асос солган эдилар. Ҳозирги кунда бу “лидер”га хар куни 50 млн.га яқин маълумот қидириш учун талаб тушади. У бир неча сонияда 8 миллиард веб-сахифани фойдаланувчига тавсия этади. Шундай экан у фойдаланувчига нафақат зарурий балки нокерак ва нохолис маълумотларни ҳам биргаликда тақдим этиши сир эмас. Бу фойдаланувчиларда маълумотларга нисбатан ишончсизлик туғилишига олиб келади. “Гоогле”дан ташқари “Wикипедиа” деб номланувчи интенет маълумотларини қидирув тизими ҳам мавжуд. Бу тизим маълумотларни тўлдириш ёки янги маълумот ёритиш учун хеч қандай рўйхатдан ўтишсиз маълумотларни ўзгартиришни жореъ қилган, бу эса маълумотлар аниқлигида шубҳа туғдириши табиий ҳол. Интернетда маълумотларнинг ишончсизлигини келтириб чиқарадиган яна бир омил бу – интернетда ўзбек тилидаги маълумотларнинг камлигидир. Қачонки манбалар кўп бўлса, сизнинг ҳам қиёслаш имконингиз ортади. Шу боис, фойдаланувчи интернет тармоғидаги бўлган-бўлмаган маълумотлардан фойдаланишига тўғри келмоқда.Яъни “айб” фақатгина “истеъмолчи”да эмас.\nАбу Райхон Беруний бундан минг йил аввал шундай деганди: "Хабар берувчилар сабабли ростлик- ёлғонлик тусини олади. Чунки, одамларнинг мақсадлари хилма-хил, халқлар ўртасида тортишиш ва талашиш кўп. Шундай кишилар ҳам бўладики, уларнинг табиатига ёлғон хабар тарқатиш ўрнашиб қолиб, гўёки унга шу вазифа юклангандек бўлади ва хабар тарқатмасдан тинчий олмайди. Бу ёмон ундаги хоҳишлардан ва табиатига бузуқ фикрларнинг жойлашганлигидан келиб чиқади". Демак, нохолислик кўпгина инсонларнинг қизиқувчанлиги ёки қўпол қилиб айтганда бузғунчилигидан келиб чиқади.\nДунёда ким ахборот бозорини эгалласа, ўша ҳукмронлик тизгинини тутади, дейишади. Чунки айни пайтда дунёни инсон эмас, айнан ахборот бошқармоқда. СНН билан ББС нинг овози етмаётган жойда "Ал-жазира"нинг маҳсулотлари сотилаётган экан, бу ахборот бозорида янгича қарашнинг пайдо бўлишига имкон беради. Президентимиз айтганларидек, ахборот омили ядровий полигонлардан ҳам даҳшатли омилга айланиб бораётир. Агар мазкур омилга алоҳида эътибор берилмас экан, у борган сари кучайиб боради. Натижада, айрим кучлар қўлида асосий "қурол"га айланади. Бу эса нафақат давлатлар ёки минтақаларда кескин вазият вужудга келишига сабаб бўлади, балки халқаро миқёсда ҳам ўз таъсирини кўрсатади. Мутахассисларнинг хулосаларига қараганда, раҳбарлар, бошқарув ходимлари ахборотлар билан ишлашга ўз вақтларининг 30 фоиздан 80-95 фоизгачасини сарфлашар экан. Бу табиий ҳолат. Чунки ўз вақтида ва ишончли ахборотларга эга бўлиш ҳамда уларни ўз вақтида етказиш ва амалиётда унумли фойдаланиш самарали бошқаришни таъминлашнинг шарти ҳисобланади. Шундан келиб чиқиб, айтиш мумкинки, эндиликда ахборот – давлат фаолиятида бошқарувчилик кучини сезиларли даражада намоён қилади. Демак уни ҳимоялаш ёки хавфсизлигини таъминлаш керак.\nЎЗИНГГА ЭҲТИЙОТ БЎЛ…\nАхборотни ҳимоялаш масалаларига ривожланган мамлакатлар катта аҳамият беради. Ҳозирги пайтга келиб халқаро муносабатлар янги ахборот технологиялари асосида шаклланаётгани боис, ахборотни ҳимоялаш ва компютер тизимлари хавфсизлигини таъминлаш жамият олдидаги энг муҳим вазифалардан бирига айланмоқда. Америка Қўшма Штатларида "ахборот қуроли"га қарши махсус давлат дастурини амалга ошириш учун йилига 137 млн. доллар сарф қилинади. Бугунги кунда бизнинг Республикада ҳам бир қатор ишлар олиб борилмоқда. Хусусан, “зиёнет” интернет портали ташкил қилинган бўлиб унда бир қатор электрон ресурслар жамланган. Ўтган йили бир қанча таълим муассасалари ходимлари, педагоглари ва илмий ходимлари мазкур сайт учун маҳсус маъруза матнлари, мақолалар, илмий-услубий қўлланмалар, китоблар ва бошқа бир қанча ресурсларнинг электрон шаклларини тақдим этишди. Муассасаларга бу ҳақда қўйилган талабни амалга ошириш эса тезкорликни талаб қилганлиги сабабли хужжатлар тақдим этувчилар шошилинчда тўлиқ текширилмаган, сараланмаган, тасдиқдан ўтмаган маълумотларни ҳам айримларини бериб юбордилар. Бу эса маълумотларга нисбатан ишончсизлик ва мавҳумликни келтириб чиқармасмикин? Бу ҳақда бирор фикр айтишни ва бирор чора кўришни порталнинг ходимларига қўйиб бера қолайликда, интернетнинг айрим таъсирлари ҳақида маълумот берайлик.\n· Ёт, бузғунчи ғояларнинг кириб келиши (диний экстремизм, миллатчилик, ирқчилик, садизм мисолида);\n· Ғарбона яшаш тарзига хос, лекин ўзбек менталитетига зид ғоялар, қарашларнинг ёшларга таъсири (кийиниш, чекиш, пирсинг, татуировкалар ва ҳоказо);\n· Порнографик ахборотларнинг ёшлар тарбиясига таъсири;\n· Текширилмаган ахборотлар (бўхтонлар).\nИжобий томонлари эса қуйидагилар бўлиши мумкин:\n· Дунёқарашнинг кенгайиши;\n· Обектив ва негатив ахборотларни қабул қилиб, уларни таҳлил қилиш имконияти (бунда фойдаланувчининг ахборотга "тўқ бўлиши" ва уларни саралай олиш қобилияти муҳим аҳамият касб этади. Агар унда ахборотга бўлган "дид" бўлмаса, у ахборот оқимида "чўкиб" кетиши мумкин яъни, таъсирига берилиб кетиши);\n· Масофавий ўқишларда иштирок этиш имконияти;\n· Ахборотларни танлаш имконияти борлиги.\nҲолислик билан ёндашилганда ҳар нарсанинг ҳам ҳам ижобий ҳамда салбий жиҳатларини кўра билиш мумкин. Эшитганингга эмас, кўрганингга, билганингга эмас, англаб етганингга ишон деб бежиз айтилмаганидек, чексиз аҳборотлар манбаи бўлмиш интернет тизимига ҳам юз фоиз ишонч йўқ. Хулоса қилиб айтганда, нохолислар орасидан холисларини, нокераклар орасидан кераклиларини саралай билинг. Зеро тўғри танлов – тўғри хулоса демакдир. Омон бўлинг!\nТошкент Ахборот техналогиялари университети,\n“Касбий таълим” факултети, 3-босқич, АК 292-11 гуруҳи талабаси.\nАвтор: Alisher Qultayev на 9:05 Комментариев нет:


Ўзбекистон ҳукумати халқаро ҳисоботга 'таъсир ўтказган' - BBC News O'zbek\nЎзбекистон ҳукумати халқаро ҳисоботга 'таъсир ўтказган'\nImage caption Талабалар учун мажбурий меҳнат сақланиб қолмоқда.\nҲюман Райтс Уотч инсон ҳақлари гуруҳининг айтишича, Халқаро Меҳнат Ташкилотининг яқинда эълон қилган ҳисоботи Ўзбекистондаги "мажбурий меҳнатнинг кўлами ва мунтазамлигини тасдиқлайди".\nАйни пайтда ташкилот ХМТ ҳисоботини тайёрлашда Ўзбекистон ҳукумати вакилларининг иштироки ҳисоботга "путур етказгани"ни қайд этган.\nҲюман Райтс Уотч Халқаро Меҳнат Ташкилоти ўзбекистонлик мустақил фуқаро жамияти вакиллари бу борада тўплаган далилларга етарли эътибор қаратмаганини танқид қилган.\nИнсон ҳақлари гуруҳининг айтишича, ХМТ ҳисоботидан ўрин олган Ўзбекистондаги "2,8 миллионлик пахта терувчиларнинг учдан бир қисми ўз ихтиёрига зид равишда" пахтага жалб қилингани ҳақидаги маълумотлар мажбурий меҳнатга жалб қилинган аҳоли нисбатига оид мустақил маълумотларни тасдиқлайди.\n"ХМТ нинг мажбурий меҳнатга доир кўпгина далиллари Ўзбекистондаги мустақил кузатувчилар тўплаган далилларни тасдиқлайди", - дейилади Ҳюман Райтс Уотч баёнотида.\nАммо ташкилотнинг қайд этишича, "ҳукумат расмийларининг тадқиқотда иштирок этиши ва эҳтимолий босимлари мамлакатдаги мажбурий меҳнат миқёсини ва долзарблигини камайтириб кўрсатишга ундаган бўлиши мумкин".\nImage caption Стив Свердлоуга кўра, Каримовнинг ўлими инсон ҳақлари вазиятининг яхшиланишига олиб келмаган.\nҲюман Райтс Уотчга кўра, ХМТ ўз тадқоқитини Ўзбекистон ҳукуматига боғлиқ касааб уюшмалари расмийлари иштирокида олиб борган.\n"Мажбурий меҳнатга ёлланган ишчилар ва фермерлар ҳукумат назоратидаги Ўзбекистон Касаба Уюшмалари Федерацияси расмийлари иштирокида саволларга жавоб беришлари талаб қилинган".\nТашкилотнинг айтишича, Ўзбекистонда ҳукуматни танқид қилганлик учун ўч олувчи репрессив тузум қарор топгани ҳаммага маълум бўлишига қарамай, ХМТ жавоб берувчилар шахсининг махфий қолишини таъминламаган.\nҲюман Райтс Уотчнинг Марказий Осиё бўйича тадқиқотчиси Стив Свердлоунинг айтишича, ўтган йил августида яккаҳоким раҳбар Ислом Каримовнинг вафот этиши ва декабрда Шавкат Мирзиёевнинг президент этиб сайланиши Ўзбекистонда инсон ҳақлари борасидаги вазиятнинг яхшиланишига олиб келмаган.\n1 февраль куни Жаҳон Банки Халқаро Меҳнат Ташкилотига иқтибосан Ўзбекистонда "ташкиллаштирилган болалар меҳнатидан фойдаланишга босқичма-босқич чек қўйилгани" ҳақида хабар тарқатганди.\nБанк ўз буюртмаси асосида ХМТ олиб борган тадқиқот натижаларига таянган.\n"Болалар меҳнатини қабул қилиб бўлмаслиги жамиятнинг барча қатламлари-ҳокимият, ўқитувчилар, мутахассислар, фермерлар, ота-оналар ва болаларнинг ўзлари томонидан эътироф этилади. Ўзбекистон ташкиллшатирилган болалар меҳнатига чек қўйди", - дейилган ҳисоботда.\nАйни пайтда ХМТ аҳолининг бошқа айрим қатламлари, жумладан, талабалар ва бюджет ходимлари учун мажбурий меҳнат сақланиб қолаётганини айтган.\nЎзбекистондаги болалар меҳнати ва мажбурий меҳнатни кузатиб келаётган ҳуқуқ ҳимоячилари ва мустақил кузатувчилар Халқаро Меҳнат Ташкилотининг хулосаларини танқид қилишган.\nУларга кўра, ҳукумат вакиллари иштирок этган бу каби ҳисоботни "мустақил" деб аташ мумкин эмас.\nЎтган йил декабрида Европа парламенти ХМТ хулосасига таяниб, Ўзбекистон билан тўқимачилик маҳсулотлари савдосига доир битимни маъқуллаган.\nЕвропа Парламенти айнан Ўзбекистон пахта саноатидаги болалар ва мажбурий меҳнатга оид даъволар сабаб, 2011 йилда бу келишувнинг тақдирини савол остида қолдирганди.


Фаластинликлар қийноқларнинг тўхтатилишини талаб қилишга ҳақлидир | Azon.uz - Ахборот-таҳлилий портал\n692 20:05 09.10.2019\nЖорий йилнинг 25 сентябрь куни Фаластинда 44 ёшли Самер Арбед Исроил босиб олган Ғарбий соҳилда ҳалокатли портлашни уюштиришда айбланиб ҳибсга олинди. Дастлаб уни бешафқатларча калтаклашди, кейин эса Қуддусдаги машҳур Маскобие тергов марказига олиб боришди. У ердаги қийноқлар туфайли Самер шифохонага ётқизилди.\nАрбеднинг аҳволи оғирлигича қолмоқда. У адвокат хизматидан фойдаланиш ҳуқуқига эга эмас. Исроил оммавий ахборот воситаларининг хабар беришича, суд Исроил махфий хизматига ушбу иш бўйича маълумот тўплаш учун «бошқа усуллардан» ҳам фойдаланишга рухсат берган.\nAmnesty International ташкилоти Арбед билан бўлиб ўтган воқеани «қонуний равишда қийноққа солиш» сифатида қораламоқда.\nАфсуски, бу Исроилнинг ғайриинсоний усуллардан фойдаланиши бўйича ягона ҳолат эмас. 24 ёшли фаластинлик Хаба ал-Лабади исмли аёл беш ой давомида маъмурий ҳисбхонада ақлга сиғмайдиган кўплаб қийноқларни бошидан кечирди. Унинг қўлларини тўпиқларига боғлаб қўйишди, узоқ вақт давомида олдинга суянишга мажбур қилишди. Барчаси тугагач эса Хаба анчагача ўзига келолмади.\nАфсуски, Арбед ва ал-Лабадининг вазиятлари бу ердаги ўнлаб, юзлаб ҳатто минглаб ҳолатлардан бири, холос. Исроил терговчилари кўпинча 5 мингга яқин фаластинлик сиёсий маҳбусга нисбатан худди шундай қийноқларни қўллайди.\nХалқаро ҳуқуққа биноан шахсга нисбатан қийноқларнинг ҳар қандай турини қўллаш жиноят ҳисобланади. БМТнинг Қийноқларга қарши конвенциясида (1991 йилда Исроил томонидан ратификация қилинган) ҳам бу қоида мустаҳкамлаб қўйилган. Конвенцияда қийноқлар маълумот олиш ёки эътироф эттириш учун шахсга жисмоний ёки руҳий азоб бериш сифатида таърифланган.\nАгар Исроил ўзини халқаро ҳуқуқий режимнинг бир қисми деб ҳисобласа, у фаластинликларга нисбатан ҳеч қандай қийноқларни қўллай олмайди. Аммо Фаластинда маҳбусларни қўллаб-қувватлаш ва инсон ҳуқуқларини ҳимоялаш билан шуғулланувчи «Аддамер» ташкилоти маълумотига кўра, Исроил ўнлаб йиллар давомида ушбу конвенцияни бузиб келган.\n«Исроилнинг фаластинлик маҳбусларга нисбатан шафқатсиз муносабати бутун бошли тизимга асосланган бўлиб, одатда ҳибсга олинган пайтдан бошланади», – дейилади ташкилот ҳужжатларида.\nИсроилнинг фаластинликларни қийноққа солиши Ғарбий соҳилда ўрнатилган ҳарбий режим туфайли янада осонлашган. Ушбу режим Исроил ҳарбийларига фаластинликларни 90 кун давомида адвокатсиз сўроқ қилиш имконини беради. Умуман, терговнинг бу даври номаълум муддатга чўзилиши мумкин. Бунда фаластинлик маҳбуслар руҳий ва жисмоний қийноқларнинг ҳар хил кўринишларига дуч келади, жумладан, калтаклаш, стресс ҳолатлари, уйқусизлик ва ҳоказо. Кейин эса ташқи дунё билан алоқанинг йўқлиги туфайли барча иш бости-бости бўлиб кетаверади.\nАрбеднинг ҳибсга олингани ва қийноққа солингани ҳақидаги хабарлар пайдо бўлгандан сўнг фаластинликлар нафақат Исроилнинг қийноқларига, балки Халқаро Қизил Хоч Қўмитасининг фаолиятига ҳам норозилик билдиришди. Арбед оғир аҳволда касалхонага ётқизилганидан бир неча кун ўтгач, фаоллар Халқаро Қизил Хоч Қўмитасининг Рамаллоҳдаги офиси қаршисида тинч намойиш ўтказиб, ташкилотдан Арбеднинг аҳволини баҳолаш учун тиббий кўрик ташкил этишни талаб қилишди. Пировардида қўмита шифокори Арбед ётган касалхонага бориб, фаолларнинг талабига биноан унинг аҳволи юзасидан маълумот тақдим этди.\nАммо қўмита буни Исроилнинг жиноятларига қарши қадам ўлароқ амалга оширгани йўқ. У ўз обрўсининг тушиб кетишидан хавотирланиб фаолларнинг талабини бажарди.\nФаластин ҳалокат Исроил\n397 11:00 02.06.2020\n358 10:30 02.06.2020\n475 20:30 01.06.2020\n452 17:04 01.06.2020\n989 09:03 01.06.2020\n583 20:20 29.05.2020


Қозғистон Президенти Шимолий Македония Ташқи ишлар вазирини қабул қилди\n10 Сентябрь 16:25\nNUR-SULTAN. Kazinform - Қозоғистон президенти Қасим-Жомарт Тоқаевев Қозоғистонга расмий ташриф билан келган Шимолий Македония Ташқи ишлар вазири Буярр Османини қабул қилди, деб хабар беради Ақорда.\nҚасим-Жомарт Тоқаев Буяр Османига ҳурмат бажо келтирди ва унинг ташрифи икки мамлакат ҳамкорлигига янги туртки бериш нуқтаи назаридан муҳимлигини таъкидлади.\n- Мамлакатларимиз ҳамкорликни, хусусан, савдо, сармоя ва гуманитар алоқаларни мустаҳкамлаш учун катта салоҳиятга эга. Шундай экан, мамлакатларимиз ўртасидаги ҳамкорликни ривожлантириш учун мавжуд салоҳиятдан фойдаланиш зарур. Шунингдек, биз халқаро ташкилотлар доирасида яқин ҳамкорлик ўрнатишга умид қиламиз, - деди Қозоғистон Президенти.\nҚасим-Жомарт Тоқаев Тетоводаги коронавирус билан касалланганлар шифохонасида ёнғин қурбонлари оилаларига ҳамдардлик билдирди.\nПрезидент учрашув чоғида Aфғонистондаги вазиятга алоҳида эътибор қаратди.\n- Бизнинг Aфғонистон бўйича позициямиз аниқ. Бизнинг фикримизча, халқаро ҳамжамият бундай бурилиш нуқтасида Aфғонистондан юз ўгирмаслиги, балки бу мамлакатга ёрдам бериши ва қўллаб-қувватлаши керак. Умид қиламизки, Aфғонистоннинг янги муваққат ҳукумати инклюзив бўлади ва барча этник гуруҳлар ва ижтимоий-сиёсий кучларнинг манфаатларини ҳурмат қилади. Умид қиламизки, Aфғонистоннинг ҳозирги ҳукумати инсон ҳуқуқлари, аёллар ва болалар ҳуқуқларини ҳимоя қилиш бўйича ўз мажбуриятларини бажаради ва халқаро ҳамжамиятни терроризм, наркотрафик ҳамда глобал ва минтақавий хавфсизлик ҳамда барқарорликка бошқа таҳдидлардан ҳимоя қилиш бўйича аниқ чоралар кўради. Шунингдек, Қозоғистон ҳукумати Aфғонистон ҳукумати билан конструктив ишбилармонлик алоқаларини ўрнатишга тайёр, айниқса савдо ва гуманитар ҳамкорлик соҳаларида. Чунки бу соҳаларда икки мамлакат ўртасида анъанавий равишда яқин алоқалар мавжуд, - деди Президент.\nҚасим-Жомарт Тоқаев Aфғонистонда яшаётган қозоғистонликлар хавфсизлигини таъминлаш муҳимлигини таъкидлади. У Буяр Османига Қозоғистон фуқаролари ва этник қозоқларни эвакуация, шунингдек, халқаро ҳамжамиятнинг халқаро ташкилотларни, шу жумладан БМТнинг Aфғонистондаги ёрдам миссиясини эвакуация қилишга кўмаклашиш чораларини айтиб берди.\nЎз навбатида, Буяр Османи Президентга учрашиш имконияти учун миннатдорчилик билдирди ва икки мамлакат мустақиллигининг 30 йиллиги муносабати билан ташрифининг рамзий аҳамиятини қайд этди.\n- Ишончим комилки, менинг Қозоғистонга ташрифим мамлакатларимиз ўртасидаги муносабатларни янги босқичга олиб чиқади. Биз икки томонлама алоқаларни чуқурлаштириш ва мустаҳкамлашдан манфаатдормиз, - деди македониялик дипломат.\nУчрашувда Aфғонистон йўналиши бўйича халқаро усулларни сафарбар қилишда БМТ Хавфсизлик Кенгашининг устувор вазифаси борлиги қайд этилди.


Якшанба куни Ироқда умумхалқ сайловлари ўтказилади\nА.Арал Малакатдаги турли партия¸ ҳаракат ва гуруҳлар вакиллари Миллий Ассамблеядаги 275 ўрин учун курашади. Ироқ тарихида биринчи бор ўтказиладиган ушбу сайловга Конституциявий монархия ҳаракати¸ Мустақил Ироқ демократлари ҳаракати¸ Ироқ Ислом партияси¸ Ироқ миллий бирлги гуруҳи¸ Курдистон демократик партияси¸ Бирлашган Ироқ иттифоқи ва бошқа бир қатор гуруҳлар ўз номзодларини қўйган. Хавфсизлик масаласи боис номзодлар рўйхати расман эълон қилинмаган. Сайловчилар номзодлар рўйхатини фақат сайлов куни участкаларга борганларида кўришади. Мамлакатда хавфсизлик таъминланмагани учун халқаро кузатувчилар сайлов жараëнини кузатмайди.\nАҚШ ва Ироқ расмийлари ироқликларга мурожаат қилиб¸ якшанба куни сайлов участкаларига бориб овоз беришга такрор ва такрор даъват этмоқда.\nАҚШ Президенти Жорж Буш Ироқнинг янги Миллий Ассамблеясини сайлашда миллионлаб ироқликлар қатнашишига ишончи комил эканини билдирди.\n"Ироқда террорчилар демократияга қарши¸ демакки¸ Ироқ халқига қарши уруш эълон қилган. Аммо сайловлар ўтказилади. Миллионлаб ироқлик сайловчилар жасорат¸ ватанпарварлик¸ эрк севарликларини намоëн қилади"¸ - деб таъкидлади АҚШ Президенти.\nБироқ айни пайтда¸ исëнчи гуруҳлар сайловларга рахна солишлари ҳақида огоҳлантирмоқда. Шундай гуруҳлардан бирининг жорий ҳафта интернет орқали тарқатган огоҳлантирувида бундай дейилади.\n"Биз Ниневеҳ вилояти мужоҳидларимиз. Биз Ислом йўлида Оллоҳ қиличлари бўлишга қасам ичамиз. Улар сайлов деб атаëтган нарса Исломда йўқ. Шунинг учун биз сайлов участкаларига ҳужум қиламиз. Оллоҳ бизга ëр бўлсин"¸ - дейди исëнчи.\nЯкшанба кунгига белгиланган сайловлар пайтида зўравонликлар рўй бериши хавфи катта бўлгани боис фавқулодда чоралар кўрилган.\nЗўравонликлар рўй бериши эҳтимоли айниқса катта бўлган минтақаларда сайлов участкалари қаердалиги сўнгги дақиқаларгача эълон қилинмайди. Баъзи ҳудудларда сиëсий партиялар суиқасдлардан хавфсираб¸ ўз номзодларини жамоатчиликка ошкор қилмаган. Шу боис сайловчилар номзодлар рўйхати билан биринчи бор сайлов участкаларидан танишадилар.\nИроқдаги вазият туфайли халқаро кузатувчилар бормайди ва сайлов қанчалар эркин ва адолатли ўтгани-ўтмаганини бевосита баҳолай олмайди. Халқаро кузатувчилар ўрнига¸ сайловлар жараëнини Ироқнинг мустақил сайлов комиссияси кузатиб боради. Халқаро кузатувчилар сайловни ташкил этишга ëрдам берган БМТ расмийлари ва комиссия аъзолари маълумоти асосида сайловлар қай даражада қонуний ўтганини ўрганади.\nБМТнинг сайлов бўйича Ироқдаги вакили Карлос Валензуела мамлакатда хавфсизлик билан боғлиқ муаммолар боис сайловлар ўтказиш учун шароит талабга жавоб бермаслигини эътироф этди. Аммо сайлов натижалари ҳаққоний ва қонуний бўлади¸ деб фикир билдирди.\n"Сайлов учун Ироқдаги муҳитни яхши деб бўлмайди. Аммо кўрилаëтган хавфсизлик чоралари самара берса¸ сайловлар муваффақиятли ўтади ва унинг натижалари ҳаққоний ва қонуний бўлади¸ деб ўйлайман"¸ - деди БМТ вакили.\nСайловчиларни ҳимоя қилиш мақсадида Ироқ полицияси ва ҳарбий кучлари сайлов участкалари атрофига жойлаштирилади. АҚШ ва Ироқ расмийлари Америка ва бошқа хорижий кучларни сайлов участкаларидан ўзоқроқда ўрнатишга қарор қилган. Лекин улар зарур бўлган пайтда Ироқ хавфсизлик кучларига ëрдам беради.\nЖанггарилар Ироқда якшанба куни ўтказиладиган сайловларни мамлакат ҳарбий оккупацияда бўлгани учун ноқонуний¸ деб айтмоқда.\nИроқда сайлов куни яқинлашаркан¸ хавфсизлик чоралари кучайтирилмоқда. Мамлакатга сафар қилиш ва сайлов участкалари ëнига машинада бориш учун баъзи чекловлар жорий этилмоқда. Сайловдан уч кун олдин Ироқ ўз чегараларини ëпди. Сайлов куни Бағдоддаги халқаро аэропорт ҳам ëпилади. Якшанба куни кўчаларда махсус рухсатсиз машиналар қатнови тўхтатилади. Бундай хавфсизлик чоралари жанггарилар сайлов пайтида миналаштирилган машиналарни портлатишнинг олдини олиш учун кўрилмоқда.\nЧет эллардаги ироқликлар жума кунидан эътиборан овоз бера бошлади. Хорижий давлатларда истиқомат қилëтган ироқликларнинг овоз беришини ташкил этган Халқаро миграция ташкилотининг билдиришича¸ 14 мамлакатда овоз бериш ҳуқуқига эга бўлган тақрибан бир миллион ироқликдан 280 минг киши овоз бериш учун рўйхатдан ўтган.\nМаълумотларга кўра¸ сайловда қатнашадиган номзодларнинг ҳар учтасидан биттаси аëлдир. Қонун бўйича Миллий Ассамблеядаги ўринлардан тақрибан 25 фоизини аëллар эгаллаши керак. Бу сиëсий ҳаëтда аëлларнинг роли чекланган Яқин Шарқ миқëсида мисли кўрилмаган ҳодиса бўлади.


Коронавирус эпидемияси Европа Иттифоқини қулатадими? - | Hizb-Uzbekiston.info\nHome›АР-РОЯ ГАЗЕТАСИ›Коронавирус эпидемияси Европа Иттифоқини қулатадими?\nКоронавирус эпидемияси ҳамда Европа Иттифоқи\nКоронавирус эпидемияси Европа Иттифоқини қулатадими? Ёки экстремист ўнг қанотларни кучайтирадими? Мусулмонларга нима бўлади ва улар нима қила оладилар?\nҲақиқатдан ҳам, бу эпидемия бошқалар қатори Европага таъсир қилиб, унинг тез тарқалиши ва унга қарши кураша олмасликлари манзарасида Европа давлатларини боши берк кўчага киритиб қўйди. Унинг олдида ожиз эканликларини ҳис этишди. Шунинг учун, илмоний бўлишларига қарамай, динимизга мурожаат қилишди, яъни, мусулмонларга ўзларининг йирик давлатлари осмонида азонларни баралла айтишларига рухсат беришди. Бироқ, кризис тугаса, динимиздан фойдаланишни ҳам бас қилишади. Чунки улар мусулмонлар манфаатига қонун чиқаришгани йўқ, балки вақтинчалик қарорлар чиқаришди, холос. Шунинг учун мусулмонларга нисбатан сиёсатларида асло ўзгариш бўлмайди. Ҳатто муслималарнинг шаръий либос кийишлари, шаръий йўл билан қурбонлик қилиш ва баланд овозда азон айтишлар ҳамон уларнинг тазйиқлари остида қолмоқда. Фақат мусулмонларга қарши душманликларида маълум даражада енгиллик кўринди, холос.\nГерманияда экстремистик миллатчилар мусулмонларни кризис пайтида одамлар билан муносабатда бўлиб, уларга ёрдам тақдим этишганини кўргач, «мусулмонлар коронавирусдан фойдаланишяпти», деган гапларни қилишди. Лекин бу миллатчиларнинг овози паст… жўяли иш қилиш ва халқларига фикр бериб, бирор ечим тақдим этишдан ожиз. Шунинг учун ўз нафрат ва гиналарини мусулмонларга қаратишди. Зотан, уларнинг ишларидаги асосий кўзга ташланувчи нарса ҳам мана шу. Чунки улар фикрий ва сиёсий жиҳатдан абгордирлар. Шунинг учун бирор роль билан шуғулланиш ёки ечим бериш қўлларидан келмагани сабабли халқчилликлари йўқолиб, кўтарилишлари амри маҳол бўлиб қолди. Бу ҳолатни бутун Европада кузатиш мумкин. Гўё бу миллатчи ҳаракатлар юқорига кўтарилишга ожизликлари учун ҳозирги ҳукуматларнинг ортида яшириниб олиб, бу уларнинг муваффақиятсизликка учрашини ва тартибсизликлар келиб чиқишини кутиб туришгандек. Масалан, айниқса Германияда, ҳукмрон партиянинг халқчиллиги ошди. Бу партиядагилар тиббий ёрдамлар кўрсатиш ва зарар кўрганларга молиявий ёрдам бериш, товарларнинг монополия қилиниб, нархлари оширилишига қарши туриш билан кризисни назорат қилишга муваффақ бўлишди. Улар айни ишларида ёрдам беришда ҳамда шифокор ва ҳамшираларнинг тиббий ёрдам ишларида ҳамкорлик қилишда ёнларида фақат мусулмонларни кўришди.\nКоронавирус Европа Иттифоқига нисбатан бир имтиҳон бўлди, унинг қанчалар собит ва бирдам туриш-турмаслиги шу имтиҳонда кўринди. Мисол учун Франция президенти Макрон 2020 йил 26 март куни «Европа лойиҳаси хавф остида… Дуч келаётганимиз бу таҳдид Шенген зонасини йўқ қилиши мумкин», деди.\nГермания канцлери Меркел бундай сўзларни айтди: «Менимча, Европа Иттифоқи, ўзи ташкил топгандан бери бугун энг катта синовга дуч келмоқда… Муҳими, Иттифоқ коронавирус сабабли келиб чиққан бу иқтисодий кризисдан соғ чиқмоғидир».\nЕвропа Иттифоқи ўзининг икки раҳбари оғзидан қулаш билан огоҳлантирилмоқда. Чунки у айни кризисни жиловлаш борасида бир иттифоқ сифатида муваффақиятсизликка учради ва ҳаммани ҳамкорлик ва бирдамликка ундовчи бирор муштарак режа ишлаб чиқишга муваффақ бўлолмади. Аксинча, Иттифоққа аъзо давлатлар бир-бирлари олдида чегараларини ёпиб олишди ва очиқ чегаралар, ҳаракат ва савдо эркинлиги келишуви бўлган Шенген шартномасига нисбатан ишончсизлик пайдо бўлди. Бир-бирларини ҳамкорлик қилмаётганликда айблаб, ҳар бир давлат ўзини ўйлаб, бири бошқасини тиббий жиҳозлардан маҳрум қилди… Худбинликнинг жирканч кўриниши намоён бўлди. Ҳолбуки, ҳаммалари капиталистлар бўлгани учун худбинлик иллати уларнинг ич-ичларида томир отганлиги, ҳаргиз ундан қутулишолмаслиги билинди. Италияликлар Иттифоқдан чиқишни талаб қилишди… Демакки, Европа Иттифоқига дарз етиши табиий. Чунки у заиф иттифоқдир.\nЭҳтимол, бу Иттифоқ ҳозир қуламас, чунки у ўзаро ёрдамга муҳтож. Лекин ўзаро ишончсизлик Иттифоқ орасига мина каби кўмилиб, қачондир портлаш-бўлиниш хавфини туғдирмоқда ҳамда Иттифоқ Британиянинг чиқиб кетиши билан ҳануз силкинишдан қутулолгани йўқ. Энди коронавирус кризисидан сўнг ҳам қайта том маънодаги иттифоққа айланиши мушкул. Ҳаммаларининг бор ташвиши Шенген шартномаси каби эришган ютуқларини сақлаб қолиш бўлиб қолди. Зотан, бу Иттифоқ умумий ички ва ташқи сиёсатда сиёсатлар бирлиги сари бирор салмоқли қадам ташлай олмади. Мисол учун, Полша, Венгрия, Словакия ва Чехия 2015-2016 йили Иттифоқнинг қочқинларни бўлишиб олиш тўғрисидаги қарорига қўшилишдан бош тортишди. Бунинг устига Иттифоқ давлатлари Европа армиясини бино қилишда ҳали ҳам сустлик қилишяпти.\nБу Европа Иттифоқи учун бир муҳлат. Шу муҳлатда жиддий зарар кўрган давлатларини тезроқ қутқара олмаса, уни ҳалокат кутмоқда. Шунинг учун Испания бош вазири Педро Санчес 2020 йил 5 апрелда бундай баёнот берди: «Ҳозир фавқулодда вазиятда қолдик, бу собит позицияни талаб қилмоқда. Ё бу муаммога қарши кураша оламиз ёки Иттифоқ сифатида муваффақиятсизликка учраймиз… Биз шундай аро йўлда қолдикки, аксар давлатлар ва Иттифоқимизни қўллаб-қувватловчи ҳукуматлар, ҳатто Испаниядаги касаба уюшмалари ҳам Иттифоқни сақлаб қолишга бирор реал далил тополмай қолдилар… Юз тутаётганимиз муаммо мисли кўрилмаган даражада фавқулодда муаммо бўлиб, бизни битта, бирдам ва туб ечимга чақирмоқда, иқтисодий ва ижтимоий тизимимизни сақлаб, фуқароларимизни ҳимоя қилиш истагига чорламоқда».\nБуларнинг барчаси Европа Иттифоқининг Франция ва Германия дохил икки давлати раҳбарларига боғлиқ. Маълумки, кўп зарар кўрган Франция бўлди. Унинг молия вазири Брюно Ле Мэр 2020 йил 6 апрелда бундай деди: «Франция Иккинчи Жаҳон урушидан кейинги энг ёмон иқтисодий урушни бошдан кечириши мумкин. Дефляция даражаси 2008 йилги глобал молиявий кризисдан сўнг 2009 йилдаги 2.2 %дан бир мунча юқори… Бу йил ҳам ўсиш 1 %га қисқаради». Шунга қарамай, Франция ўзининг Иттифоққа етакчилик қилаётганини исботлашга уриняпти. Масалан, унинг президенти Италияга ёрдам кўрсатишга тайёрлигини билдирди. Чунки бундан олдин Италия Европа давлатларини, хусусан, Франция ва Германияни тиббий ниқоблар ва бошқа тиббий ашёлар етказиб бермаётганликда айблаганди. Франция президенти «биз Европанинг соғлиқни сақлаш ва молиявий даражада кучли бирдамлигисиз айни кризисни бартараф эта олмаймиз», деди. Коронавирусга қарши курашиш учун бутун Европа Иттифоқини қўшма кредит фонди тузишга чақирди. Аммо Германия бу чақириққа рози бўлмади, балки Иттифоққа ҳукмронлик қилишни бошқа йўлини истамоқда.\nЕвропа Иккинчи Жаҳон урушида вайрон бўлди. Шунда АҚШ пулларини тўкиш ва компанияларини киритиш мақсадида Маршалл планини бошлади… Аммо бу план Европага қимматга тушди. Чунки у Америка ҳукмронлиги остида қолди ва ҳозирга қадар ундан қутулолмай келяпти. Лекин Америка бугунги кунда Европага ёрдам беришга қодир эмас. Чунки у ҳам коронавирус кризисидан сўнг ўзини қутқариш учун курашади ва қутқара оладими-йўқми бу даргумон. Шу пайтгача Америка ўзини 2008 йилги молиявий кризис оқибатларидан қутқариш учун Европа ва бошқа давлатларга қарши савдо уруши эълон қилган эди.\nАммо Германиянинг молиявий ва инсоний зиёни бошқалардан кўра озроқ бўлиши эҳтимоли бор. Чунки унинг қўлида жуда йирик молиявий баланси ва улкан саноат салоҳияти бор. Агар Германия Европа мамлакатларига пул ва компанияларини ҳозиргидан ҳам кўпроқ жалб қилса, бу нарса унинг Европага ҳукмронлик қилиш ва дунёда йирик давлатга айланиши учун қулай имконият бўлади. Зотан, бунга бир неча йиллардан бери интилиб келмоқда. Бироқ, бу нарса Германия сиёсатчиларининг онги, шижоати ва тўғри хатти-ҳаракатига боғлиқ.\nНима бўлганда ҳам, капитализм тузуми йиқилиш арафасида турибди, унинг давлатлари парчаланмоқда… бундан уни Германия ҳам – ҳар қанча кучаймасин – асло қутқара олмайди. Зеро, бу давлат ўзининг қора нацизм тарихи билан европаликлар ишончидан чиққан. Фақат кўҳна ва соғлом Ислом системаси қолмоқда. Ислом Умматининг олға босиши учун имконият мавжуд. Бироқ, бунинг қаршисида улкан тўсиқ борки, у режимлар ва уларнинг тепасидаги ҳукмдорлардир… Бу кимсалар ўзларига йирик капиталистик давлатларни дўст тутишни муносиб кўришган… Бу режимлардан бири кетса, бошқаси келяпти! Бугун Ислом фикрларини тиниқ ўзлаштирган, исломий дастур истинбот қилган ва Ислом тузумини, маъмурий структурасини, бошқарувини, татбиқ механизмини баён қилган ҳамда давлат раҳбарлари сифатига эга эр ўғлонларни етиштирган холис онгли сиёсий ҳизбларга суяниш керак. Бугунги кунда ушбу Умматга мансуб бўлган ҳар бир мусулмон зиммасига жавобгарлик тушади. Зеро, Аллоҳ Субҳанаҳу бу Умматга бутун инсониятни қутқариш вазифасини юклаган. Бунинг учун Уммат Пайғамбарлик минҳожи асосидаги рошид Халифалик қасрини барпо этиш учун ушбу холис онгли кишилар билан биргаликда ҳаракат қилиши керак. Ушбу давлат эса, мазкур вазифанинг адо этилишида Умматдан вакил сифатида ва у билан биргаликда амалда етакчилик қилади.\nРоя газетасининг 2020 йил 29 апрел чоршанба кунги 284-сонидан\nОбама Британияни Европа Иттифоқидан чиқиб кетиши оқибатидан огоҳлантирмоқда Карантин, иқтисоднинг вайрон бўлиши ёки касалликка дучор бўлиш… Коронавирус ва капиталистик системадаги соғлиқни сақлаш тизимининг муваффақиятсизлиги (1) Коронавирус эпидемияси сабабли юртда жорий қилинган карантин манзарасида озиқ-овқат ёрдамининг талон-торож қилиниши коррупцияси ҳукуматнинг жирканч юзини фош қилди\nМиср режими Фаластин масаласини йўқ қилишда АҚШ пиёда кучларидан биридир


ХАЗОН БЎЛГАН УМР | Jomboy.uz\nSun, 23/12/2018 - 13:33\nЛагерга келган илк кунлардаёқ унга Жаббор деб исм беришган. Гоҳида бунинг маъноси “жабр қилгувчи” эканини ўйласа, эти жунжукади. Ўз исмини эслолмайди.\n“Менга шу ишни қилсанг жаннатга эришасан, дейишганди. Эй, Худо, қўлим қонга ботиб боряпти-ку. Бегуноҳларни ўлдириб, қандай сенинг раҳматингга эришарканман...”, деган ўй ўтади кўнглидан. Аммо буни овоз чиқариб айтмайди. Хоин, деб ўлдириб юборишлари ҳеч гапмас.\nОлти ой... Шу муддат ичида қанча одамни ўлдирди, ўзи ҳам билмайди. Жанг олдидан гиёҳванд модда тарқатишади. Кўзи қонга ботганча ўзини олов ичига отади. Узган ўқи етмиш ёшли қарияга бориб тегдими, етти яшар болакайнинг кўксига қадалдими, фарқи йўқ. Ҳаммаси тугаб, “бошпана”га қайтгач, чуқур уйқуга кетади. Уйғонгач виждони қийналади. Аммо кеч, жуда кеч. Бу борса келмас йўл эканини аввалдан биларди. Алданди. Айб ўзида...\nБугун туш кўрибди. Болалиги ўтган ҳовлида эмиш. Бир чеккада тандир, онаси нон ёпаётганмиш. “Юз-қўлингни юв, болам, кирланиб кетибсан. Нонни бу қўл билан ушлаш – гуноҳ”, дермиш. Бир пайт ҳовли этагидан отаси чиқиб келибди. Эсида, шу томонда боғлари бўларди. Шираси тилни ёрадиган мевалар кеч кузгача узилмасди. Негадир отаси унга қайрилиб ҳам қарамай ўтиб кетибди. Беланчакда бир ярим яшар ўғли тамшаниб ётганига кўзи тушди...\nСапчиб ўрнидан турди. Бу гуруҳ каттаси – Қорасоқол. Ваҳший кимса... Икки йил ичида ўн мингдан ортиқ одамни ўлдириб юборган, дейишади.\n– “Қумурсқалар” қўзғалгани ҳақида хабар олдим. Ўн дақиқа вақт. Ҳужумга ўтамиз.\nҚорасоқолнинг буйруғи қисқа бўлди. Мана, ўн беш дақиқа ўтиб, бир тўп жангари орасида мудраб боряпти. Гиёҳ таъсирида сархуш, қаёққа олиб кетишяпти, нега уларни ўлдириш керак, ўйлаб ўтирмайди. Тобора манқуртлашиб бораётган шуури бунга қодир эмас...\n...Қаттиқ гумбурлаш жангариларни ҳар томон сочиб ташлади. Кўзларини очди. Тартибсиз учиб ўтаётган ўқлар овози, олов... “Ниҳоят шаҳид бўляпман”, – ўйлади ўзича.


Кун мавзулари, 12 январ 2013 саҳифа pageno\n21 январ 2020, Тошкент вақти: 01:24\nшанба 12 январ 2013\nИнтернетни тадқиқ қилувчи Ookla ширкати Ўзбекистонни Интернет тезлиги энг суст ва заиф бўлган давлатлар қаторига қўшди. Интернет тезлиги бўйича Ўзбекистон МДҲнинг бошқа мамлакатларидан анча ортда қолган.\n5 январ куни қирғизистонлик чегарачи отган ўқдан оғир яраланган сўхлик Шакар Абдуфаттоев комадан чиқди. Жанжал бошлангандан бери Сўхда қолаётган Фарғона вилоят ҳокими сўхликларни провокацияларга берилмаслик ва тинчликка чақирмоқда.\nРиштонда қолган сўхликларга санаторийдан жой берилди\nҚирғизистоннинг Боткен вилояти ҳудудида жойлашган Ўзбекистоннинг Сўх анклавида яшовчи 87 фуқаро 5-7 январ кунлари Сўхда тартибсизликлар юз берганидан кейин чегара ёпилгани сабабли ҳануз уйларига қайта олмаяпти.\nСўхлик тадбиркор: Бир ҳафталик емагимиз бор\n5-7 январ кунлари қўзғалган низо ортидан Ўзбекистон ва Қирғизистон ўртасидаги чегаралар ёпилиб, қамалда қолган Сўх анклави аҳолиси бир ҳафтадан сўнг озиқ-овқатдан қисилиши мумкинлиги айтилмоқда.\nТошкентда 8 одам ваҳҳобийликда айбланиб қамалди\nТошкент вилоят суди 3 аёл ва 5 эркакни Обид қори ва Абдували қори маърузалари ёзилган кассеталарни уйида сақлагани учун 8 йилдан 18 йилгача муддатга озодликдан маҳрум қилди.\nЎзбекистонда автомобилларга қуйиладиган газ қимматлади\nЯнги йилдан бошлаб Ўзбекистонда автомобилларга қуйиладиган сиқилган газ нархи 30 фоизга ошди. Бунинг ортидан газда юрадиган таксилар ҳам йўлкира нархларини оширгани айтилмоқда.\nБош прокурор ўринбосари ишдан олинди\nЎзбекистон Бош прокурори ўринбосари Алишер Шарафутдинов эгаллаб турган лавозимидан озод қилингани тўғрисидаги хабарни тасдиқлаган Озодлик манбаси унинг бошқа юқори лавозимга тайинланишини шубҳа остига олди. Прокуратура тизимига яқин бу манба Алишер Шарафутдиновнинг мансаб зинапоясидаги кўтарилишига нуқта қўйилганини тахмин қилди.\nФранцияда 10 киши ЎИҲни дастаклаганликда айбланди\nФранцияда ўн шахс Ўзбекистон Исломий Ҳаракатининг жиҳодий амалларига молиявий кўмак кўрсатишда айбланмоқда.\n"Ташаббус-2012" кўрик-танлови ғолиби амнистия билан жазодан озод қилинди\nЎтган йилнинг кузида ҳибсга олинган Холисхон Бобоева амнистияга кўра озод қилинди. "Ташаббус - 2012" кўрик-танлови ғолиби, жиззахлик тадбиркор аёл қарийб уч ой Жиззахдаги тергов изоляторида сақланди. Президентнинг қизи Гулнора Каримова ўтказган тадбирларда фаол қатнашган Холисхон Бобоева иқтисодий жиноятларда айбланган эди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ЕЧЛ. “Тоттенхэм” “Монако”га ютқазди, ЦСКА ва “Байер”да дуранг\t12:14, 15 сентябрь\tЕвропа чемпионлар лигаси “E” гуруҳи 1-турида “Тоттенхэм” жамоаси ўз майдонида “Монако” футболчиларини қабул қилди. Гуруҳнинг иккинчи ўйинида эса ЦСКА сафарда “Байер” билан куч синашди.\nГоллар: Мехмеди, 9, Чалханоглу, 15 – Дзагоев, 36, Еременко, 38 Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Футбол


Тошкент шаҳридаги чорраҳаларда ўрнатилган назорат камералари ишга тушириш учун тайёр\n19:26 / 04.07.2016\nТошкент шаҳридаги чорраҳаларда ўрнатилган назорат камералари ишга туширилишга тайёр. Бу ҳақда Тошкент шаҳар Йўл ҳаракати хавфслизлиги бошқармаси бўлим бошлиғи подполковник Саидалиев Зоир Аҳмадович Тошкент шаҳар ҳокимиятида ўтказилган брифингда маълум қилди.\n“Йўл ҳаракати хавфсизлиги бошқармаси чорраҳалардаги видеокузатувни ишга туширишга тайёр. Буйруқ берилган куни ҳаммаси иш бошлайди. Лекин камералар шунчаки турибди, деб ўйлаш керак эмас. Улар ўз ишини бажармоқда. “Автопатрул”, “Пойтахт йўллари" кўрсатувларида ўша камераларда олинган тасвирлардан фойдаланилмоқда. Яна такрорлайман, буйруқ берилган куни ҳаммаси расман ишга тушади.\nШу ўринда жарималар ҳақида. Камера автомобилнинг давлат рақамини суратга олади. Шу сабаб жарима автомобилнинг ҳуқуқий эгасига солинади. 60 кун ичида белгиланган жарима тўланмаса, автомашина жарима майдончасига олиб кетилади",- дейди подполковник.


Македония Президенти самолёт ҳалокатида нобуд бўлди.\n10 декабр 2019, Тошкент вақти: 05:18\nфеврал 26, 2004\nМакедония Президенти Борис Трайковский 26 феврал куни эрталаб самолёт ҳалокати оқибатида нобуд бўлди. Мазкур фалокат туфайли Македонияда мотам куни бошланди.\nҲБ: Македония Президенти Борис Трайковскийнинг пайшанба куни эрталаб самолёт ҳалокати оқибатида нобуд бўлгани билан боғлиқ воқеаларни ҳамкасбимиз Ҳасанжон кузатиб келаяпти.\nҲасанжон, дастлаб Македония Президенти Борис Трайковский самолёти ҳалокатига оид сўнгги тафсилотларга тўхталсак.\nҲ: Президент Трайковский ва ҳукуматнинг яна саккиз расмийси учиб кетаётган самолёт 26 феврал куни эрталаб Босниянинг Сараево шаҳридан тахминан 80 километр жанубда қуюқ туман шароитида ҳалокатга учради. Ахборот агентликлари хабарларига қараганда, Македония ҳукуматига қарашли кичик самолёт тоғли минтақада ерга қулаган. Босния Ички Ишлар вазирлиги самолёт бортидагиларнинг барчаси нобуд бўлганини билдирди. Трайковский бошчилигидаги делегация ҳалқаро анжуманда қатнашиш учун Мостар шаҳрига учиб кетаётган бўлган.\nҲБ: Ҳасанжон, шу ўринда Борис Трайковский шахсияти, сиёсий фаолияти ҳақида ҳам маълумот берсангиз.\nҲ: Борис Трайковский 1956 йилда Струмицада туғилган. Скопедаги Университетда билим олган. Трайковский ўқиш учун АҚШга бир неча марта борган. Борис Трайковский собиқ Югославия республикаси ҳисобланган Македонияга 1999 йилда Президент этиб сайланган. Унинг Президентлик муддати Македония сиёсий ҳаётидаги ниҳоятда мураккаб давр, яъни, славян тилида сўзлашувчи македонияликлар ва албанлар ўртасида миллатлараро муносабатлар ниҳоятда кескинлашган пайтга тўғри келди.\nБорис Трайковский 2001 йилда албанлар билан келишувга эришиб, фуқаролар урушининг олдини олишга муваффақ бўлганидан кейин халқаро ҳамжамият олқишини қозонди. Ғарб давлатлари Трайковскийга ўз мамлакатини Европа Иттифоқига қўшиш учун ҳаракат қилаётган мўътадил сиёсатчи сифатида қарар эдилар.\nҲБ: Ғарб давлатларини тилга олдингиз.\nМакедония Президенти Трайковскийнинг самолёт ҳалокатида нобуд бўлганига Ғарб давлатлари, қолаверса халқаро ҳамжамият қандай муносабат билдирмоқда?\nҲ: Европа Иттифоқининг Ташқи Сиёсати мутасаддиси Хавиер Солана биринчилардан бўлиб ўз таъзиясини изҳор қилди:\n“Президент ажойиб, шижоатли инсон эди. У ўз мамлакатини нафақат ислоҳотлар, балки Европа Иттифоқига ҳам имкон қадар яқинлаштирди”, - деди Хавиер Солана.\nХорватия Президенти Стипе Месич эса, Македония Президенти Борис Трайковскийнинг вафоти бутун минтақа учун йўқотиш эканини таъкидлади:\n“Трайковский ва бошқа Президентлар билан бирга биз жануби-шарқий Европани барқарорлаштириш ва яраштириш дастурини ишлаб чиқдик. Борис бугун Мостарда бизнинг сафимизда йўқ. Аммо биз Борис Трайковский қўллаб-қувватлаган ишларни бажаришни давом эттирамиз”, - деди Хорватия Президенти Стипе Месич.\nҲБ: Ҳасанжон, Борис Трайковскийнинг вафоти муносабати билан Македонияда қандай чора-тадбирларқўлланмоқда? Ҳар қалай, Президент тўсатдан ҳалок бўлди.\nҲ: Президент кетаётган самолёт ҳалокатга учрагани хабар қилинганидан кейин Македония Мудофаа Вазирлиги мамлакат чегаралари, давлат ва армиянинг муҳим идоралари хавфсизлигини кучайтирди.\nПарламент раиси Любко Йордановский, 40 кун ичида сайловлар ўтказилгунига қадар Македония Президенти вазифасини вақтинча бажаради.\nҲБ: Раҳмат Ҳасанжон.\nБу Македония Президенти Борис Трайковский 26 феврал куни самолёт ҳалокати оқибатида нобуд бўлганига оид маълумотлар эди.


“Ёр бўламан” Моҳим ижросида » PopCorn.uz - Шоу Бизнес олами хақиқати\nСана: 24.01.2014 4358\nЭндигина санъат оламига қадам босган ёш, истеъдодли хонанда Моҳим бир неча ҳафта аввал “Ўзбегим таронаси” радиосида “Биринчи ёр” номли таронасини илк бор тингловчиларга тақдим этган эди.\nМана энди айнан шу қўшиққа клип ҳам суратга олинди. Оқликка йўғрилган табиат бағрида муҳаббат изҳори, сеҳрли нигоҳлар, ошиқлар висол онларини, рашктуйғусини Дилмурод Агзамов ғояси ва режиссёрлигида тасвирга туширилган мазкур клипда томоша қилишингиз мумкин. Моҳимнинг ушбу видеоклипининг премеьрасидан тез кунда popcorn.uz сайтида баҳраманд бўлишингиз мумкин.\nШунингдек, хонанда яқин кунларда янги “Ёр бўламан” номли қўшиғини “Ўзбегим таронаси” радиосида тингловчилар эътиборига ҳавола этилади. Мусиқаси ва аранжировкаси Азиз Абдуллаев томонидан тайёрланган, ғоя Дониёр Агзамовники. Биринчилардан бўлиб тинглашни истасангиз ФМ 101 тўлқинига созланинг. Шунингдек, баҳо бериш имкониятини қўлдан бой берманг.\nҲозирги кунда Моҳим ҳар ҳафта янги тароналар яратяпти. “Ҳаёл”, “Сени деб”, “Ёрнинг алами” ва Навруз байрамига бағишлаб “Атлас кўйлак” номли қўшиқларини кетма-кет равишда тингловчилар эътиборига ҳавола этилади.\nЁш ижодкор келгуси режалари билан ҳам ўртоқлашди. Шу йилнинг Март ойида Европа давлатларидан бирида ўтказиладиган танловда иштирок этиш учун тараддуд кўряпти. Ижодкорга ижодий парвозларни тилаймиз.\nМОҲИМ ИЛК БОР ЖОНЛИ СУҲБАТ ВА ЭКСКЛЮЗИВ ПРЕМЬЕРАДА\nЁш ҳонанда Моҳимдан янги тарона\nМоҳимнинг янги клипи тайёр


ТОШПУЛАТ РАХМАТУЛЛАЕВ СОГДИАНА: Самарқандда – Бутунжаҳон ОИТСга қарши кураш кунига бағишланган тадбир\nСамарқандда – Бутунжаҳон ОИТСга қарши кураш кунига бағишланган тадбир\nБутунжаҳон ОИТСга қарши кураш кунига бағишлаб Самарқандда 1 декабрь куни тадбир бўлиб ўтди. Шу куни Ҳамид Олимжон номидаги вилоят драма театрида 700 нафардан кўпроқ ёшлар тўпланди. Улар учун икки соатлик махсус дастур тайёрланган эди.\nТадбир вилоят соғлиқни сақлаш бошқармаси ва вилоят орттирилган имуннитет танқислик синдроми (ОИТС)га қарши кураш маркази томонидан ташкил этилди. Унда олий ва ўрта махсус, касб-ҳунар ўқув юртлари талабалари, соғлиқни сақлаш тизими ва шаҳар жамоатчилик вакиллари иштирок этишди.\nТадбирда вилоят соғлиқни сақлаш бошқармаси бошлиғининг биринчи ўринбосари Азиз Жўраев, вилоят ОИТСга қарши кураш маркази бош врачи Акмал Аҳроров чиқиш қилиб, ушбу куннинг жаҳон миқёсида қайд этилишининг мазмун-моҳияти ҳақида сўз юритишди. Мамлакат ва вилоятдаги бугунги аҳвол таҳлил этилди, аср вабосига йўлиқмаслик ва ундан қутилиш учун амалга оширилиши лозим бўлган ишлар устида ҳам тўхталиб ўтилди.\nТўпланганларга одам иммунтанқислик вируси (ОИВ) ҳақида умумий маълумот беришга мўлжалланган видеоролик ва ҳаётий воқеалар асосида тайёрланган саҳна кўринишлари намойиш этилди. Шунингдек, тадбир иштирокчилари ўртасида викторина ўтказилди ва ғолибларга эсдалик совғалари топширилди.\nБутун тадбир давомида санъаткорлар ўзларининг куй ва қўшиқлари билан тўпланганларга хуш кайфият улашишга ҳаракат қилишди.\nАвтор: Тошпулат Рахматуллаев на 16:10


Бишкекда эрини ўлдириб, кейин бурдалаган аёл қўлга олинди\nҚирғизистон пойтахти Бишкек шаҳрида ўз эрини пичоқлаб ўлдириб, сўнг унинг тана аъзоларини шаҳарнинг турли бурчакларидаги чиқинди контейнерларига ташлаб кетганликда гумонланган аёл қўлга олинди. Тергов давомида оилавий жанжал қотилликка сабаб бўлгани аниқлангани айтилмоқда.\nШу йилнинг 15 августида Бишкекнинг Фучик кўчасидаги аҳлат қутисидан 30-35 ёшлардаги эркак кишининг боши топилган. Бундан бир неча кун олдин шаҳарнинг бошқа томонидаги чиқинди контейнеридан одам қўл - оёқлари топилганди. Буни кўрган кишилар милицияга хабар берган.\nБишкек шаҳар Ички ишлар бошқармаси тарқатган маълумотга кўра, бир неча кун ичида шаҳарнинг турли жойларидаги чиқинди контейнерларидан йиғиб олинган одамнинг тана аъзолари бир жойга тўплангач, унинг шахси аниқланган:\n- Аввал йигитнинг шахси аниқланди. У 1981 йили туғилган Эрлан Ўрқўшов бўлиб чиқди.У Бишкек шаҳрида яшаган ва тадбиркорлик билан шуғулланган. Бу жиноятда гумонланиб унинг турмуш ўртоғи, 1989 йили туғилган Айдай қўлга олинди. Уларнинг икки ўғли бор. Каттаси уч, кичиги икки ёшда. Аёл бу ишни қилганини тан олиб, кўрсатма бераяпти. Жиноят уйдаги оддий жанжалдан келиб чиққан. Қотиллик 12 августда бўлган. Эр-хотин уйда жанжаллашиб кетган ва аёли эрига пичоқ уриб ўлдирган. Эртаси куни аёл эрининг тана аъзоларини бўлакларга бўлиб, аҳлат контейнерларига ташлаган, - деди Бишкек шаҳар ички ишлар бошқармаси расмийси Самат Курманкулов.\nҲозирда мазкур воқеа юзасидан “ваҳшийлик билан одам ўлдириш” моддаси асосида тергов олиб борилаяпти. Эрини ўлдирганликда гумонланаётган Айдай ҳибсга олинган.\nИчки ишлар бошқармаси маълумотига кўра, Айдай 2015 йилда Тиббиёт академиясини тамомлаган. Жиноятда гумонланиб қўлга олинган Айдайнинг яқинлари воқеа юзасидан фикрларини билдиришдан бош тортишди.\nМаълумотларга кўра, Қирғизистонда “одам ўлдириш” моддаси бўйича қамалган аёлларнинг 80 фоизидан ортиғи ўз турмуш ўртоғини ўлдирганлардир. “Демократик жараёнларни ўрганиш” маркази вакили, ҳуқуқ фаоли Талайгул Исақунованинг айтишича: “Оилада узоқ йиллардан бери давом этиб келаётган зўравонликлар оқибатида мана шундай воқеалар содир этилмоқда”.\n- Тадқиқотларимиз натижасида “одам ўлдириш”, “одам ўлдиришга ҳаракат қилиш”, моддалари билан судланиб, қамалган аёлларнинг 87 фоизи оиладаги зўравонлик жабрдийдаси бўлгани аниқланди. Улар зўравонликлардан қутилиш мақсадида мана шундай оғир жиноятларга қўл урганлар, - дейди Талайгул Исақунова.\nКуч тизими ҳодимлари маълумотига кўра, сўнги пайтларда жамиятда зўравонлик кайфияти кучайиб, ваҳшийлик билан одам ўлдириш ҳолатлар кўпаймоқда. Ўтган йили олти ойлик хомиласи бўлган келин пичоқланган, ундан кўп ўтмай, Бишкекда аввал пичоқланиб, кейин болта билан бўлакларга бўлинган аёл жасади топилган эди.


ЎзА - Ишончдан юксак мартаба бўлмас\nИшончдан юксак мартаба бўлмас\n21.08.2017 17:30 Чоп этиш версияси\nТўғриси, ҳар қандай раҳбар учун халқнинг ишончини қозонишдан ортиқ мартаба йўқ. Унинг ўрнини ҳеч нарса боса олмайди. Бироқ ишончни йўқотиш жуда осон. Агар буни давлат раҳбари мисолида оладиган бўлсак, халқаро ҳаётда бунга мисоллар жуда кўп. Айрим давлатлардаги нотинчликларга халқнинг ишончини йўқотиш сабаб бўлмоқда.\nКейинги бир йилда Ўзбекистонда асосий эътибор халқнинг ишончини қозонишга қаратилди. Бунга сабаб шуки, охирги пайтда бизда бюрократлик (сансалорлик) чирмовиқдек илдиз отиб, жамиятни бўғиб, бошқарув механизмларини ишдан чиқариб, одамларда норозилик кайфиятини кучайтириб бораётган эди. Шу кетишда халқнинг сабр тоқати тугаши аниқ эди. Катта-кичик раҳбарлар эса бу вазиятга кўникиб қолишганди. Биласиз, сансалорлик ҳукм сурган жамиятда ноҳақликлар авж олиб, порахўрлик учун кенг йўл очилади. Порахўрликнинг илдиз отиши давлат ва жамиятни ҳалокат сари етаклайди.\nШавкат Мирзиёев Президент этиб сайлангач, халқнинг ишончини қозониб, ана шу хавф-хатарнинг олдини олиш учун сўзда эмас, амалда астойдил кураш бошлади. Бундай ҳаракат жанг майдонидаги курашга нисбатан ҳам хавфлироқ эди. Чунки жанг майдонида душман кимлигини ва қаёққа қараб отишни биласиз. Бюрократик жамиятни тозалаш учун кураш эса кимнинг қўли баланд келса, шу томонга оғиб кетадиган мунофиқлар қуршовидан ёриб чиқишдай мураккаб ҳолат эди. Мана, бир йилдирки, Шавкат Мирзиёев мунофиқликни ниқоб қилиб олган бюрократлар, қонунбузарлар ва такаббурларга қарши қатъиятлик билан курашиб келяпти. Энг муҳими, ўтган даврда у халқда ҳақиқатга ишонч туғдира олди.\nБиринчидан, халқда шикоят қилсак, арз-додимизни айтсак, тинглайдиган жой ва одам бор экан, деган ишонч пайдо бўлди. Бунга осонликча эришилмади, албатта. Бунинг учун юзлаб, минглаб катта-кичик бюрократ тўраларнинг жилови тортилди, паттаси қўлига тегди. Илгари улар қуллуқ қилмасангиз ва чойчақа бермасангиз, ҳақоратлаб қувиб солишарди. Ўзимдан мисол: қаерга нима иш билан бормайин, неварам тенги йигитчалар ва қизчаларнинг "эй, чол", "нега қаққайиб турибсиз", "справка керак бўлса беш кун эмас, ўн кун қатнайсиз" деган муомалаларини кўп марта эшитганман. Худога шукур, бугунги кунда "амаки", "отахон", "мана, маълумотнома тайёр" деган сўзларни эшитаётганимиз ёқимли. Менимча, биз одамларни сарсон-саргардон қилишда нафақат қонун, ҳақ-ҳуқуқ ва тартиб-қоида доирасидан, балки оддий одамгарчилик ва ахлоқ-одоб доирасидан ҳам чиқиб кетгандик. Сабаби – бунинг тагида таъмагирлик ётибди.\nАлбатта, бюрократликни бутунлай енгдик, деб айтолмаймиз. Бу иллат тешикларнинг орасида яшириниб ётган суваракка ўхшайди. Агар ҳушёр бўлмасак, у яна бош кўтариб, ҳалол луқмамизга чанг солади. Энг муҳими, бизни тинглайдиган жой ва одам борлигига ишончимизни мустаҳкамлаб борайлик.\nИккинчидан, Президентнинг талабчанлиги ва қаттиққўллиги коммунал хизматдек ўта мураккаб соҳада тартиб ўрнатиш имконини берди. Халқдан тушаётган ариза ва шикоятлар бўйича бу соҳа биринчи ўринда туради. Коммунал хизматнинг турли тармоқларида қонунчилик ва тартиб-интизом шу даражада издан чиққанки, кейинги йилларда нима қилишни билмай халқнинг боши қотиб қолган эди. Бунга сабаб шуки, газ, электр энергияси, иссиқ сув, иситиш тармоғи, турар жой ширкати ва бошқа хизматлар бўйича кўчама-кўча, уйма-уй текшириб юрадиган инспекторлар чойчақа берганларга ҳамда уйларига қонунсиз йўл билан газ ва электр ўтказиб олганларга нақд пул эвазига "имтиёз" бериб, улар сарфлаган газ ва электр энергиясини қарзи йўқ одамларга қўшиб ёзиш билан кўзбўямачиликни авж олдириб, ҳалол-пок одамларда норозилик кайфиятини кучайтириб юборишганди. Бундан ташқари, улар қинғир йўллар билан ҳаром пул топишнинг турли ҳийлаларини ўйлаб топишди.\nАлбатта, инспекторлар бундай қинғирликни туманлардаги ўз раҳбарларининг рухсати ҳамда ҳамтовоқлигида амалга оширишди.\nМен кейинги 15 йилда коммунал хизмат тармоқларидаги бундай аҳвол ва халқнинг асабини эговлаш ҳолатлари ҳақида дахлдор вазирликларга кўп марта мурожаат қилдим, бир неча бор газеталарда жиддий чиқишлар қилдим. Бироқ мени тинглашмади, фақат инспекторлар бироз вақт ўзимни тинч қўйишди, холос. Прокурорлар ва судьялар билан учрашиб, аниқ маълумотлар асосида улар билан гаплашганимдан кейин бу соҳадаги аҳволни тартибга солишга уларнинг ҳам кучлари етмаслигига ишонч ҳосил қилдим.\nАна шундай ўта мураккаб ва чалкаш бир вазиятда Президент Шавкат Мирзиёев бу соҳани ўз назорати остига олди. Алоҳида Уй-жой коммунал хизмат кўрсатиш вазирлиги ташкил этилди. Эндиликда ҳалол-пок одамларга сохта қарзлар ёзганларнинг, нақд пулга газ ва электр энергияси сотганларнинг, мижозларни чалғитиб довдиратганларнинг, қариялар қарғишига учраганларнинг, шаҳар ва туманлар миқёсида коммунал хизмат тармоқлари бошқарувини қўлга олиб, уларни ҳаром луқма ишлаб чиқарадиган цехларга айлантириб олганларнинг чуви чиқяпти.\nПрезидент коммунал хизмат соҳасини ҳамон ўз назорати остида ушлаб турар экан, демак, бу соҳадаги аҳволни яхшилаш борасида ҳали кўп ишлар қилинади. Аввало, бу соҳага инсоф-диёнатли одамлар зарур.\nУчинчидан, Президент ўтган даврда қариялар ва ногиронлар уйларида, руҳий касалликлар шифохонасида, ёлғиз ва ёрдамга муҳтожлар ҳузурида, ишсизлар ва уй-жойга муҳтожлар билан суҳбатда, ташландиқ қишлоқлар ва маҳаллалар ҳудудида бўлиб, ички изтироб ва дард-аламдан, кўнгил чўкканлиги ва эътиборнинг сустлигидан қийналаётганлар руҳиятига мадад берганидан сўнг унга нисбатан халқнинг ишончи янада ортди. Давлат раҳбарига бундан ортиқ мартаба керакмас. Қуруқ раҳматдан савоб яхшироқ. Сохта ҳамду санодан чин кўз ёши афзалроқ. Айниқса, қувонч кўз ёшларини кўриш қалбда бир умр муҳрланиб қолади.\nЎйлаб кўрсам, Тошкентда яшаб, биз кўп нарсани билмас эканмиз. Шавкат Мирзиёев қаерга борса, ўша ердаги аҳволни телеэкранда кўриб ҳайратланяпмиз. Олмалиқда ичимлик суви тугул, техник сув ҳам йўқ экан. Оҳангаронда ювиндисифат сассиқ сув тўрт қават докадан ўтказилиб, сўнг қайнатиб ичилар экан. Мен йигирма йил олдин Ўрта Чирчиқ туманидаги Чиғириқ қишлоғида яшардим. Ўшанда барча кўча ва хонадонларда тоза водопровод суви оқиб турарди. Яқинда борсам, қишлоқдагилар "қаровсизликдан водопровод сувига ҳожатхона оқовалари қўшилиб кетиб, сувсиз қолганимизга ўн йилдан ошди" дейишди. Аслида қишлоқларимизда ва шаҳарларимизда бундай жинояткорона ҳолатлар сон-саноқсиз. Президентнинг бундай ҳолатларга қарши астойдил кураш олиб бораётганлиги халқимизнинг унга бўлган ишончини янада мустаҳкамлайди.\nТўртинчидан, чамамда илгари баъзан сезилиб-сезилмаган ҳолда қўшниларимиз билан ўртамизда бўлиб турадиган гинахонлик ҳолатлари кейинги бир йилда бутунлай барҳам топди ва ишонч ўзаро муносабатларда мустаҳкам таянч бўлиб қолди. Менимча, Ислом Каримов асос солган яхши қўшничилик ва қардошлик алоқалари бутунлай янги мазмун билан бойиб, дўстона ва очиқ-ойдин тус олди. Бундай ҳолат ҳатто собиқ империяни қўмсайдиган бузғунчи кучларни ҳам лол қолдирди. Бироқ улар пайт пойлашади. Жаҳон сиёсатини кузатиб бораётган шарҳловчи сифатида шуни айтмоқчиманки, нафақат қўшнилар билан муносабатда, балки умуман ташқи сиёсатда Ўзбекистон танлаган йўл оқиллиги ва одиллиги жиҳатидан халқимизнинг истак-хоҳишига ҳамда ишончига мос энг тўғри йўлдир. Чунки ташқи сиёсатда адашиш ёки кимнингдир йўриғига йўрғалаш собиқ иттифоқ таркибидан ажраб чиққан бугунги айрим мустақил давлатлардаги каби нохуш вазиятларни ҳамда ечим топмайдиган муаммоларни келтириб чиқаради.\nБешинчидан, бугунги мураккаб замонда эркинлик ва ошкораликсиз жаҳон ҳамжамиятининг ишончини қозониб бўлмайди. Шавкат Мирзиёев МДҲга аъзо давлатлар раҳбарлари орасида буни биринчилардан бўлиб англаб етган Президент. Албатта, хорижда Ўзбекистон раҳбарининг бундай қадамини ҳайратланиб кутиб олганлар ҳам бўлди.\nМарҳамат, юртимиз энди ошкоралик учун очиқ. Европада хавфсизлик ва ҳамкорлик ташкилоти дейсизми, Хьюман Райтс Вотч дейсизми, бошқа халқаро ташкилотлар дейсизми, "Озодлик", "Америка овози", "Би-би-си" радиолари дейсизми, хорижнинг йирик ахборот агентликлари ва бошқа оммавий ахборот воситалари дейсизми, қайсиниси келиб, бизнинг Ташқи ишлар вазирлигимиздан рўйхатдан ўтса, Ўзбекистонда эркин фаолият юритаверади. Яхши томони шундаки, биз, ўзбек журналистлари хорижлик ҳамкасблар билан энди телефонда эмас, юзма-юз ўтириб мулоқот қилаверамиз. Айниқса, менинг қувончим чексиз. Чунки улар билан ким ҳақ, ким ноҳақлиги ҳақида мунозара қилишни яхши кўраман. Ана шунда ҳақиқат ойдинлашади.\nНазаримда яқин орада Ўзбекистонда ёпиқ нарсанинг ўзи бўлмайди. Ҳозирнинг ўзида йўл қўйилаётган хато ва камчиликларни, ноҳақликларни Президентнинг ўзи айтаётган бўлса, нима, биз қараб турамизми?.. Хуллас, Ўзбекистон энди очиқ демократик давлат. Инсон ҳуқуқлари ва эркинликлари масаласида йўл очиқ. Бироқ турмуш тарзимизда, диний ақида ва миллий маънавиятда, турли анъана ва урф-одатларга амал қилишда ҳеч қачон миллий қадриятларимиздан чекинмаймиз. Сунъий равишда ўйлаб топилган стандартлар асосида яшашни халқимиз рад этади.\nПрезидент Шавкат Мирзиёев юртимизда тинчликни, хавфсизликни ва миллий тотувликни таъминлашда устози Ислом Каримов бошлаб берган ишни давом эттириб, катта мақсадлар ҳамда улуғвор ишларни халқнинг ишончини қозонишдек юксак мартабага эришиш орқалигина уддалаш мумкинлигини англаган ҳолда ўзгача куч-ғайрат, талабчанлик ва қатъиятлик билан янги-янги имкониятлардан, бошқаришнинг демократик ва халқчил усул-услубларидан самарали фойдаланаётган экан, халқимизнинг унга бўлган ишончи ортиб бораверади.


Эркинжон Турдимов савобталаб одамлар орқали менга ёрдам берди - zarnews.uz\nТақдир экан, касаллик туфайли биринчи гуруҳ ногирони бўлиб қолдим. Лекин айримларга ўхшаб дуч келганга нолимадим. Тикувчилик ҳунаримни ишга солиб, рўзғоримни бутлаб келдим.\nШукр ва яхши ният қилсанг, ҳаммасига эришаркансан. Давлатимиз раҳбарининг ногиронларни қўллаб-қувватлаш борасидаги ишлари менга куч-қувват берди. Мурожаатимга асосан Пўлатчи маҳалласида янги қурилган арзон уйлардан менга ҳам ажратишди. Бошланғич тўловини ҳам тўлаб беришди.\nТурмушда кутилмаган ҳолатлар кўп бўларкан. Икки нафар вояга етмаган фарзандларимнинг усти-боши, еб-ичишига харажат қилиб, уй учун олинган кредит тўловларини амалга оширолмай қолдим. Охири вилоят ҳокими Э.Турдимовдан ёрдам сўрадим.\nҲоким савобталаб одамлар орқали менга ёрдам берди. Нима қилсам экан, деб ич-ичимдан эзилиб юрганимда мушкулим осон бўлди, бир йиллик кредитимни тўлаб беришди. Энди қолганини ўзим эплайман.\nМенга кўмаклашганларга раҳмат айтиш баробарида шундай меҳрибон давлат фуқароси бўлганлигимдан фахрланаман.\nТеглар: арзон уйлар\nШаҳарларда қурилаётган кўп квартирали арзон уйлар кимларга берилади?\nДепутат Расул Кушербаев: “Бу уйларни арзон дейиш мумкинми?”


Ота солиҳ бўлса... | Azon.uz - Ахборот-таҳлилий портал\nОталар солиҳ бўлса Аллоҳ уларнинг фарзандларини муҳофаза қилади. Умар ибн Абдулазизнинг олдида дунёнинг хазинаси турар эди. Аммо у зот раҳимаҳуллоҳ хазинадан маошидан ортиғини олмас эди. Маоши эса халифа тугул оддий ишчига ҳам етмайдиган даражада эди.\nХазинадаги моллар тўлиқ кишиларга тақсимланган кун Умар хазинани яхшилаб ювиб, хушбўйликлар суртган ва молларни инсонларга тақсимлаб масъулиятдан қутилгани сабабли шукроналик учун икки ракаат намоз ўқиган эди. У ўн битта фарзандига ўн саккиз динор мерос қолдирган эди. Яъни, фарзандлари оталаридан сўнг миллиардер эмас, фақир бўлиб қолишган эди. Тасаввур қилинг, қирқдан ортиқ мамлакат қўл остида. Аммо болаларини фақир қилиб қолдираяпди. Аммо Аллоҳ унинг ахлоқи гўзал фарзандларини бой қилди.\nМана Мусо алайҳис салом ва Хизр алайҳис салом. Икки етим боланинг деворини тиклаб қўядилар. Эътибор беринг, бири "улул азм" пайғамбарлардан, иккинчисининг илми ундан ҳам зиёда бўлган икки шахс битта сабаб учун етимлар деворини тиклаб қўймоқда. У сабаб эса "уларнинг отасининг солиҳ бўлганидир".\nОта солиҳлар Махсус Мақолалар Мусо алайҳиссалом Тарих\n1337 08:30 04.04.2020\n2740 23:30 19.02.2020\n1846 23:02 18.02.2020


UzDaily.uz: Банкларнинг кредит қўйилмалари қолдиғи 57,3 трлн. сўмдан ошиб кетди \nБанкларнинг кредит қўйилмалари қолдиғи 57,3 трлн. сўмдан ошиб кетди\n2017-й. 16-май 10:36\nТошкент, Ўзбекистон (UzDaily.uz) -- Ҳисобот санасига келиб иқтисодиётнинг реал секторига йўналтирилган кредит қўйилмалари қолдиғи 57,3 трлн. сўмдан ошиб кетди, бу 2016 йилнинг 1 апрель ҳолатига нисбатан 29,9 фоиз кўпдир.\nБанкларнинг инвестиция кредитлари ҳажми ҳам 2016 йилнинг 1 апрелига нисбатан 1,2 баробар ошиб, шу йилнинг 1 апрель ҳолатига кўра 3,2 трлн. сўмни ташкил қилди.\nМамлакатимизда кичик бизнесни ривожлантириш учун қулай ишбилармонлик муҳитини шакллантириш ва тадбиркорликка янада кенг эркинлик бериш, аҳолини тадбиркорликка жалб қилиш борасида қабул қилинган қатор директив ҳужжатлар ижросини таъминлаш борасида кредит ташкилотлари томонидан кенг кўламли чора-тадбирлар амалга оширилди. Ушбу йўналишга ажратилган кредитлар ҳажми 2017 йилнинг 1 апрель ҳолатига 4,6 трлн. сўмни ташкил этмоқда ва бу кўрсаткич ўтган йилнинг худди шу даврига нисбатан 1,3 баробар кўпдир.\nУнинг 1 трлн. сўмини микрокредитлар ташкил этади, бу кўрсаткич ҳам ўтган йилнинг шу даврига нисбатан 1,3 баробар зиёд.\nАёлларнинг тадбиркорлик фаолиятини қўллаб-қувватлашга йўналтирилган кредитлар ҳажми 2016 йилнинг 1 апрель ҳолатига нисбатан қарийб 25,5 фоиз ошиб, ҳисобот санасига келиб 514,1 млрд. сўмдан ошиқроқни ташкил этди.